
	БОВАРИ ХАТАГТАЙ – 1

	(тэргүүн хэсэг)

	 

	“Улсын хэвлэлийн газар” Улаанбаатар хотноо 1970 онд эрхлэн хэвлүүлсэн номоос 

	Цогт охин тэнгэр сангийн захиалгаар Цагаан бамбарууш хэвлэлийн газарт 2021 онд цахим хэлбэрт хөрвүүлэв.

Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	Францаас орчуулсан Ж. Намсрай

	 


Парис хотын өмгөөлөх коллегийн гишүүн,

	Үндэсний Хурлын ерөнхийлөгч

	Дотоод явдлын Яамны сайд агсан

	Мари-Антуан-Жюль Сенарт

	 

	Хайрт алдарт нөхөр өө!

	 

	Миний ном хэвлэгдэн гарсан энэ мөчид би хамгаас түрүүлэн танд хандаж, энэ номынхоо эхний хуудсанд, оршлын оронд таны нэрийг бичихийг зөвшөөрнө үү.

	Та гайхамшигтай сайхнаар өмгөөлж үг хэлсэн миний энэ ном надад ч гэсэн санамсаргүй гэнэтийн алдар хүндтэй нэрийг авчирч өглөө. Танд зориулан хэлэх миний хязгааргүй их баяр талархлын үгс ганы хурц ухаалаг гайхамшигт үг, үнэнч бат нөхөрлөлийн тань хэр хэмжээнд хүрэхгүй ч гэсэн энэ удаа танд илэрхийлж байгаа миний чин сэтгэлийн хариу талархлыг минь хүлээн авч соёрхоно уу.

	 

	ГЮСТАВ ФЛОБЕР

	Парис 1857— 4— 12.

	 

	 


ТЭРГҮҮН ХЭСЭГ

	
I

	Хичээлээ давтаад сууж байтал захирал, гэр зуурын хувцастай хүү, хичээлийн том ширээ өргөсөн түшмэл хоёрыг дагуулсаар орж ирэв. Үүнээс болж бид дорхноо сэргэлээ. Зүүрмэглэн байсан зарим нэг маань ч цочин сэрлээ. Бид хичээл тарж байгаа юм шиг л хөгжилдлөө. 

	Захирал биднийг байрандаа сууцгаа гэж дохиод дараа нь ангийн багшид аяархнаар

	— Рожо ноён! Тавдугаар ангид орох шинэ сурагч танд авч ирэв. Хэрэв сахилгатай сайн сураад байвал чацуутантай нь хамт ахмад ангийн сурагчдын тоонд оруулна гэжээ. 

	Шинэ сурагч хаалганы дэргэдэх, буланд зогссон хэвээр байв. Бид арай гэж түүнийг ажвал хамгийн өндөр нуруутай, арван тав орчим настай, яах аргагүй, хөдөөгийн хүүхэд мөн. Хөдөөгийн банди шиг үсээ дугариглуулан хусуулсан тэр хүү зовсон боловч ажиггүй дүр үзүүлэн зогсоно. Бие бялдраар төдий л сайнгүй аж. Гэвч хар товчтой ногоон цэмбэн цамц биеийг нь барьж бээлий хийдэггүй саарьтсан улаан гap ханцуйнаас нь цухуйжээ. Тэлээгээ хэт чангалсан учир бор саарал өмдний дороос цэнхэр оймс нь цухуйжээ. Төмөр хадаасаар хадсан бохир муухай гуталтай, аргагүй л анхаарал татсан хүү байж билээ. 

	Багш биднээс хичээл асууж эхлэв. Шинэ сурагч амьсгаа хураан, сүмийн уншлагад буй мэт хөлөө ч ачилгүй, шанаагаа ч тулалгүй бишүүрхэн сууна. Хоёр цагт цонх цохиход ангийн багш түүнийг дуудав. Дуудаагүй сэн бол ер хөдлөх шинжгүй байсан юм. 

	Бид ангидаа ормогц малгайгаа авч шалан дээр хаяад гараа сулладаг заншилтай. Малгайгаа ширээн доогуур хана тултал шидэж аль болохоор их тоос гаргавал сайхан санагддаг байлаа. 

	Шинэ сурагч бидний заншлыг ойлгоогүйдээ ч тэр үү, эсхүл айсандаа ч тэр үү, бүү мэд мөргөл дууссаны дараа малгайгаа барьсаар л байв. Малгай нь хачин гэж яана! Ангийн үс ч байх шиг жигүүртний өд ч үзэгдэх шиг, нэг үгээр хэлэхэд хамуунд идүүлсэн нялцгай нүүр шиг эрээн тарлан элдэв өнгөтэй. Халимын илжингээр тэлж хэрсэн өндгөн хэлбэртэй тэр малгай гурван дугариг голтой. Голоос цааш нь улаан эмжээр гаргаж, хилэн, туулайн арьс хоёрыг үелүүлэн оёжээ. Дээд овгор хэсэг нь шуудай мэт хэлхгэр, орой нь олон хуниаст зүйдэлтэй тасман хатгамалтай. Хуниаст зүйдэл болгоноос нарийн утсаар оосорлон алтан саа унжуулжээ. Тэр шинэхэн малгайн саравч нь гялтганан харагдана. 

	— Бос! гэж багш хэлэв. 

	Хүү босоход малгай нь унасан тул бид цөмөөр инээлдлээ. 

	Хүү тонгойж малгайгаа авлаа. Хажуугийн сурагч тохойгоороо нудран малгайг нь дахин унагаалаа. Хүү дахин бөхийж малгайгаа авах гэлээ. 

	— Наад дуулгаа хая! гэж багш дооглосон маягаар хэлэв

	Сурагчид нир гэтэл инээлдэв. Хүү бүр сандарч малгайгаа газар хаях, бариад байх, өмсөх эсэх аргаа олж ядан зогслоо. Тэгснээ сууж өвдөг дээрээ тавилаа. 

	— Бос, нэр хэн бэ? гэж багш асуув. 

	Шинэ сурагч үл ойлгогдох юм шулганав. 

	— Юу? Дахиад хэл! 

	Хүү ээрээд хэлсэн үгний нь тал алга болоход сурагчид жиг жуг инээлдэв. 

	— Чанга! Чанга хэл! гэж багш шаардав. 

	Хүү амаа ангайж байдаг чадлаараа цочсон мэт

	— Шарбовари! гэж хариулав. 

	Сурагчид нир хийтэл инээлдэн улам шуугьж Шарбовари! Шарбовари! гэлцэн ам амандаа хашхиралдав. Шуугиан намдан зарим нэг дуу сонсогдовч ширээ ширээний эгнээгээр шивэр авир дуун тархаж энд тэнд элэг хатах дуулдана. Багшийн зандрахад чимээ аяндаа намдлаа. Багш шинэ сурагчаар нэрийг нь хэлүүлж, үеэр нь дуудуулж, давтан хэлүүлж байж, арай гэж учрыг нь олсонд «Шарль Бовари» гэдэг байжээ. Хүүг багш хажуудаа авч «залхуучуудын байранд» суу гэсэнд тэрээр алхсанаа тулгамдан зогсов. 

	— Юу хайгаад байна вэ? гэж багш асуусанд, хүү ийш тийшээ харснаа

	— Миний малгай... гэж хариулахаар эхлэхэд нь

	— Ангиараа таван зуун мөр! гэсэнд дахин дэгдсэн шуугиан «Би та нарыг уу!» гэж зандруулсан адил нам болжээ. 

	— Боль гэж би чамд хэлсэн шүү? гэж уурлан хэлсэн багш алчуураа гаргаж хөлсөө арчаад 

	— Шинэ сурагч та «Би инээнэ» гэдгийг дэвтэртээ хорь дахин ялгаллаарай гэснээ тайвширч: — Малгай чинь далд ороогүй! Хулгайллаа гэж бод оо юу! гэв

	Бүгд нам гүм болж сурагчид тонгойн бичиж гарлаа. Шинэ сурагч хоёр цагийн турш маш сахилгатай байв. Гэтэл зүг бүрээс зажилсан цаас нүүр өөд нь няслах тун ч зэвүүн байжээ. Шинэ сурагч нүүрээ арчаад л юу ч хэлэлгүй тэвчин байв. 

	Орой нь хичээлээ давтахын өмнө хүү хамаг юмаа дэлгээд цаасаа нямбайлан шугамдлаа. Заримдаа толь бичиг нээж тун хичээнгүйлэн номоо үзэж буйг бид харсан. 

	Хэлзүй муугүй мэдэх авч өгүүлбэр найруулахдаа базаахгүй. Сахилга сайтайд нь ахлах ангид оруулсан хэрэг. Харамч эцэг эх нь хүүгээ сургуульд оруулах гэж яарсангүй, харин латин хэлийг хөдөөгийн ламаар заалгадаг байжээ. 

	Хүүгийн эцэг, ноён Шарль-Дени-Бартолме Бовари дээр үед суман цэргийн бага эмч байжээ. 1812 оны дайчилгааны үеэр эвгүй нэгэн хэрэгтэй холбогдсон болж арга буюу албанаас халагдсан ажээ. Угийн зайтай эр болохоор албанаас халагдсанаа юман төдий ч бодсонгүйгээр барахгүй малгай худалддаг дэлгүүрийн эзнээс бага эмч дүр үзүүлэгч охиндоо инж барьсан жаран мянган франкийг нь хувьдаа завшиж амжжээ. Ганган хээнцэр, үг хэл хурц, зоримог эрдүү, ирвэгэр сахалтай, хуруундаа бөлзөгтэй, хувцасны өнгөтэйд дуртай энэ эр, гадна байдлаараа бүхнээс илүү баатар шинжтэй. Дэлгүүрийн эзний охинтой сууж, инж хөрөнгөөр нь хоёр гурван жил амьдрахдаа цадталаа идэж, ханатлаа унтаж хаш гаансанд тамхи татаж, өдөр бүр театрт орж, байн байн гуанз, уушны газраар хэсүүчлэн явжээ. Хадам эцгийн үлдээсэн хогшил төдий л хангамжтай биш. Бовари, үйлдвэрийн эзэн болоод амжилт олсонгүй цөхрөлөө бараад хөдөө гарч амь зуулаа. Хөдөө аж ахуй эрхлээд ч базаасангүй. Мориор газар хагалахын оронд унаад давхиж явдаг, гангаар нь худалдвал зохих архийг ганцаараа шил шилээр нь хөнтөрдөг, шувууныхаа тарганыг өөрөө иддэг, гахайн өөхөөр ангийнхаа гутлыг тослох зэргээр аж төрж байснаа аж ахуйн ажил хөөцөлдөхөө больё гэж шийджээ. 

	Цөхрөлөө барж, мангуудуу болон бурханд залбирч бусдад атаархаж, хүн амьтанд итгэхээ больж, дөчин тавтайдаа аливаа юмнаас ухарч ганцаардмал байдлаар нас барахаар шийдээд Ко, Пикарди хоёрын заагийн нэгэн тосгонд жилийн хоёр зуун франкийн үнэтэй хувийн сууц хөрөнгө хөлслөн авчээ. 

	Тэнд амьдран сууж амь насаа барахаар болжээ. 

	Өөрт нь ханилсан эхнэр нь тун ч их хайртай байдаг байлаа. Эхнэр нь хайр сэтгэлтэй байх тутам дургүй нь хүрч хөндийрөх тийш хандлаа. Залуудаа баяр баясгалантай, танил талтай, хөнгөн гавшгай явсан тэр эхнэр, нас ахихдаа ааг нь гарсан архи шиг арчаагүй болж, ууртай үглээ, уцаарлангуй амьтан болон хувирчээ. 

	Нөхрийгөө аяга тагш архи эргүүлж, айл болгоны охидын хойноос харайлгаж, үдэш орой болсон хойно хир буртагтаа баригдан архи ханхлуулсаар ирэхэд анхандаа шүд зуун тэвчиж байжээ. Дараа нь тэр эхнэрийн зэвүү хүрч амиа бодох сэтгэл төрж эхлэв. Яваандаа үргэлж дотроо гутарч эрийг итгэхээр эрхийгээ итгэ гэдэг үзэлтэй болон хувирчээ. Байнга ажил төрөл хөөцөлдөн, өмгөөлөгч, шүүхийн дарга нартай учирч, өр шир өглөг авлагыг нааш цааш нь болгож, оёж шидэх угааж индүүдэж ажилчдын хойноос харан хяналт тавьж, нэхэмжлэгээр мөнгө төлөн зүтгэдэг байхад, юу ч хэрэгсдэггүй нөхөр нь арай чамай нүүр гараа угааж бэлэн болсон аяга цайг үглэж дуулж уугаад галын захад гаанс хоржигнуулж, гашуун шүлсээр үнс бузарлаж суудаг байлаа. 

	Арай гэж хүү гарахаар нь хүнд асруулахаар өгчээ. Хожим нь хүүгээ гэртээ авч ирээд үе залгамжлагч хаан хүүг өөдгүй болгодгийн адилаар буруу хүмүүжүүлж эхлэв. Эх нь хүүд амттаныг идүүлнэ. Эцэг нь хүүг хөл нүцгэн явуулна. Адгуусны үртэй адил чармай нүцгэн явсан ч яадаг юм гэж эцэг цэцэрхэнэ. Ийнхүү эхийн бодлоос ондоогоор эцэг хүүгээ хүмүүжүүлнэ. Эцэг өөрөө л хүнд хатууг үүрсэн хүн болж тэр маягаар хүүг хүмүүжүүлэхийг оролдоно. Хатуу ширүүн аргаар хүүг өсгөж бойжуулах эрмэлзэл тавина. Эцэг нь хүүг гал үгүй хүйтэн газар унтуулж, ундааг бүл цал уулган, шашны мөргөлийг элэглэн дооглодог үзлээр хүмүүжүүлнэ. Гэтэл төрөлхийн томоотой хүү эцгийн сургамжийг хүлээж авсангүй. Ээж нь хүүгээ газар болгоноор оруулна. Зураг хайчилж өгнө. Үлгэр ярьж уйтгар гаргана. Хэт олон үг хэлж уйдтал эрхлүүлнэ. Эх ганцаардмал байдлаас уйдахдаа байдаг авьяас чадлаа хүүгээ хүмүүжүүлэхэд зориулахаар шийджээ. Хүү өндөр тушаалын албан хаагч болж, ухаантай, сэргэлэн хар хүү зам харилцаа буюу шүүхэд ажиллаасай гэх зэргээр эх мөрөөднө. Эх хүүг ном уншдаг болгов. Бас төгөлдөр баян хууртайгаар хоёр гурван дуу дуулж чаддаг болгов. Оюуны хүмүүжлийг үл хүндэтгэгч ноён Бовари «Дэмий юм хийж байна!» гэдэг байв. Хүүг үнэ төлбөртэй сургуульд оруулж, албан тушаал буюу худалдаа арилжааны ажил худалдаж аваад өгчхөж чадахгүй байсан гэж үү? «Эрдэмтэй хүн жаргадаг юм биш. Эр чадалтай хүн олны зэрэгт хүрдэг юм» гэлцэнэ. Эх Бовари яах ч аргаа олж ядсаар байтал хүү өсөн томорч хөдөө нутгаар явах боллоо. 

	Тариалангийн үеэр шороо чулуу цацаж хэрээ үргээдэг байв. Гуу жалганаас бөөрөлзгөнө түүж, шилбүүр барин шувуу хариулах, өвс тармах, ой модоор гүйх, бороотой цагт гадаа тоглох, их баяр наадмын үеэр зөвшөөрөл авч хонхны оосроос зуурч савлуурдан алс өндөр өөд нисэж явна гэж боддог байв. 

	Энэ хүү ингэж залуу нарс мод шиг өсөн торнив. Гартаа чадалтай, хацар нь улаан ягаан болон өслөө. 

	Хүү арван хоёр нас хүрэхэд эх нь ном сургая гэж хатуу шаардав. Тэгээд нэг багш ламыг олжээ. Ламд шавь орлоо гээд онц юм гарсангүй. Хичээл цөөн цаг ордгоос гадна байнга тасалдана. Хичээл заавч уншлага мөргөлийн завсраар босоо суугаагийн хооронд хэд гурван үг хэлж оронцоглоно. Лам хүүг өрөөндөө дагуулж аваачаад ширээний ард суулган хичээл хийдэг байлаа. 

	Лааны гэрэл тойрон эрвээхэй, ялаа нисэж өрөөнд халуу шатахад хүү нойрмоглоно. Жаахан байзнатал хөгшин лам гэдэс дээрээ гараа тавиад ам ангайлган хурхирч гардаг байлаа. Лам өвчтөн үзэж өргөл барьц аваад буцаж явахдаа хүү гадаа дүрсгүйтэж байхыг харвал дуудан ирүүлж тоо тоолуулах, модны ёроолд зогсоон үйлт нэр ялгаллуулна. Бороо дуслах буюу таних хүн өнгөрөхөд анхаарал саатна. Лам шавиа оюун сайтай гэж байнга магтана. 

	Шарлийн хүмүүжлийг үүгээр хязгаарласангүй. Бовари авгай цааш нь сургана гэж зүтгэв. Энэ үгийг сонсохдоо толгойны үс арзайдаг ноён Бовари олон таван үг ярьж маргасангүй, хүү дахин нэг жил болоход нь бүрэн шийдэхээр тогтов. 

	Жил гармагц Шарлийг Руаны коллежид оруулав. Аравдугаар сарын эцсээр гэгээн Романы яармагийн үеэр ноён Бовари өөрөө түүнийг сургуульд нь хүргэж өгчээ. 

	Өнгөрсөн хойно Шарлийн амьдралын талаар санан дурсвал хэцүү болох байлаа. Шарль зан төлөв даруу. Завсарлагаар тоглоод, заасан цагт хичээлээ давтана. Ангид сахилгатай, нойр сайн, өгсөн хоол дуустал иднэ. Гантри гудамжны шилэн эдлэлийн худалдаачин түүнийг асарна. Дэлгүүр хаалттай үед сард нэг удаа ням гарагаар тэр худалдаачин ирж Шарлийг сургуулиас нь авч усны эргээр явуулж усан онгоц харуулаад яг оройн хоолны орчим долоон цагт сургуульд нь хүргэж өгнө. Пүрэв гарагт Шарль хичээл тараад эхдээ улаан бэхээр урт захидал бичээд гурав нугалж эвхээд явуулна. Дараа нь түүхийн хичээлийн тэмдэглэл үзэх буюу эсхүл хичээлийн өрөөнд хэвтдэг «Анахарсис» гэдэг зохиол уншина. Зугаалж явахдаа мөн хөдөө нутагладаг байсан сургуулийн манаачтай энэхэн тэрхнийг ярина. 

	Шарль оролдлого сайтай учир бусдаас муугүй сурна. Нэгэн удаа байгалийн түүхээр онц сайн дүн авчээ. Шарль эл коллежид гурван жил сурсан. Дараа нь эцэг эх нь буцааж аваад эмч болгох, бие даалгаад шалгалтад бэлтгүүлэх санаатай байлаа. 

	Эх нь хүүдээ О дө Робек гудамжинд таньдаг будагчны байшингийн тавдугаар давхарт өрөө олж өгсөн. Ээж нь будагчинтай ярилцаж байгаад нэг ширээ, хоёр сандал, гэртээ байсан хуучин интоор модон ор авч тавиад, жаал хүүг хөлдөөчихгүйн тулд ширмэн зууханд түлэх мод худалдан авч гэрт нь орууллаа. Харах хүнгүй болсон одоо үед томоотой байгаарай, бүү дүрсгүйтээрэй гэх зэргээр үглэж үглэж л долоо хоносны дараа эх нь гэртээ буцдаг юм аа. 

	Шарль хичээлийн хөтөлбөртэй танилцаад толгой эргэсэн биз. Бие бүтэц судлал, эмгэг судлал, эрүүл бие судлал, хувилах ухаан, ургамал судлал, эм судлал, эмчилгээ, дотор өвчин, цаашилбал ариун цэвэр, анагаах ухааны үндэс гэх зэргийн үгийг огт ойлгосонгүй. Эдгээр нэр томьёо үл мэдэгдэх хав харанхуй тамын хаалга мэт санагджээ. 

	Юу ч ойлгодоггүй, чадах чинээгээрээ хичээж сонсовч утгыг үл ойлгодог байв. Гэсэн ч хичээл хийдэг. Дэвтрээ хавтаслаад лекц таслалгүй сонсоно. Эмнэлэгт очоогүй удаа байхгүй. Өдөр тутам ногдсон үүргийг учрыг нь ойлголгүйгээр нүд боолттой илжиг шон тойрохтой адил гүйцэтгэнэ. 

	Мөнгө илүү зарцуулахгүйн тулд ээж нь долоо хоног тутам өртөөний морин тэргээр хэсэг шарсан тугалын мах явуулдаг. Эмнэлгийн газраас ирмэгцээ даарч дэвхэцсээр тэр махыг иддэг байв. Хоол идэж дуусаад бие бүтэц судлалын танхимд лекцэд очно. Эмнэлэгт хүрч тэмдэглэл хийгээд хотыг хөндлөн гарч гэртээ харина. Орой нь ходоод хуураад өрөөндөө орж хичээл хийнэ. Улайссан зуухны хажууд суухад нойтон хувцаснаас нь уур савсана. 

	Зуны сайхан орой хүн амьтан хөл татарч зарц нар үүд хаалганы хажуугаар тоглож наадах үеэр Шарль цонх онгойлгож шанаа тулан зогсдог. Байшингийн ёроол, гүүр хашлага торны завсраар гол цэнхэрлэн урсах нь Руаны энэхэн хэсгийг бяцхан Венец хот болгон хувиргах ажээ. Ажилчид эрэг дээр нь явган суугаад гараа угаацгаана. Сонсгол цонхоор цухуйсан хөндлөвч дээр утас нэхмэл хатаасан харагдана. Байшингийн орой дээгүүр цэнхэр тэнгэр мэлтийж, жаргаж буй нарны улаан туяа ягаарна. Хотоос гадна бүр сайхан байгаа. Мод шугуйнаас цэвэр агаар сэнгэнэж сэтгэл сэргэмээр байгаа нь лав Шарль төрсөн тосгоны агаараар цээжээ дүүргэх гэж агаар сорон амьсгалав. 

	Шарль эцэж ядран, уйтгар гуниг нүдний нь хараанд сууснаас болж нүүр царай хачин болсон ажээ. 

	Шарль яваандаа доройтох тийш хандав. Санаснаасаа аяндаа ухрах болжээ. Нэг удаа эмнэлэгт очсонгүй, дараах өдөр лекцэд ирсэнгүй, энэ мэтчилэн ажилгүй хоосон сууж дасаад хичээлд бүр явахаа байв. 

	Гуанз уушны газраар байнга орсоор даалуу тоглоод салахаа байжээ. Оройн турш утаат гуанз, уушны газар сууж, хар нүхтэй ясаар жижиг гантиг ширээ тоншиж суух нь ёстой биеэ даасан эр хүний хэрэг мэт санагдах болжээ. Шарль шинэ ертөнцийн хаалга нээсэн мэт болж анх удаа хориотой явдлаар зугаагаа гаргаж үзэв. Орох хаалганы бариулаас барихдаа бие тавигдан дотор онгойх шиг болно. Цээртэй юм бүхнийг турших болов. Нөхөрсөг цэнгэлийн газар ороод цээжилсэн хэдэн дуугаа дуулж, Беранжег магтан шагширна. Ахисаар байж амраг янаглалын амтанд оров. 

	Зугаа цэнгэл эрхэмлэн хөөцөлдсөний харгаагаар шалгалтад ичгүүртэй нураад эмчийн мэргэжилтэй болж чадсангүй. Эцсийн шалгалтын өдөр гэрийнхэн нь хүүгийн амьдралд тэмдэглүүштэй явдал болж байгаа гэж үзээд түүнд зориулан хоол унд, архи дарс бэлдсэн байжээ. 

	Шарль гэр өөдөө явган алхсаар тосгоны захад хүрээд ээждээ хүн явуулж дуудуулаад хамаг учраа тоочжээ. Ээж нь хүүг өрөвдөж уучлаад багшид нь хамаг бурууг чихэж, хүүгээ аргацааж сургуульд нь сургана гэсэнд хүү Шарль санаа амс гэжээ. Ноён Бовари юмны үнэн учрыг таван жилийн дараа мэджээ. Тэр үед хэрэг нэгэнт хуучирч удсан учир ноён Бовари хэрэгссэнгүй. 

	Үүнээс өмнө хүүгээ өөдгүй амьтан гэж бодоогүй явжээ. 

	Ингээд Шарль дахин сургуульд сурах болж, хичээлийн хөтөлбөрт заасан болгоныг сайн цээжилнэ. Шалгалтаар яггүй сайн дүн авлаа. Хүүгээ сургууль төгсөхөд ээж нь тун их баярлажээ. 

	Шалгалт сайн өгч сургууль төгссөнийг тохиолдуулж эцэг эх нь найр зохион хийлээ. 

	Олсон мэргэжлээ яаж, хаана ашиглах вэ? Тостод очих нь зүйтэй. Тэнд нэг настай эмчийг үхээсэй гэж аль эртнээс хүлээж байжээ. Тийм учраас өвгөн эмч амьсгаа хураах болоогүй байтал нь Шарль тэр өвгөний оронд эмч болохоор тохироод өөдөөс нь харсан байшинд ирж байрлажээ. 

	Хүүг хүмүүжүүлж эмч болгоод Тостод ажилд оруулснаар санаа амрах хэрэг биш байв. Хүүд эхнэр олж өгөх хэрэгтэй байлаа. Хатагтай Бовари хойгуур урдуур гүйсээр яваад Дьепийн шүүхийн гүйцэтгэгчийн авгай агсан нэгэн бэлэвсэн эмэгтэйг хүүтэйгээ суулгахаар болжээ. Тэр авгай хөгшин, нас дөчин тавтай боловч жилдээ мянга хоёр зуун ливрийн орлоготой яггүй баян ажээ. 

	Нэр нь Дюбюк хатагтай гэдэг. Энэ авгай царай муутай, хатсан навч мэт хатангир нүүрэндээ хавар цагийн гөлөглөж байгаа бургас шиг тоо томшгүй олон барзгар толботой. Түүнээс нь зэвүүцээд эрэгтэйчүүд ойртох нь ховор байжээ. Гэсэн ч Бовари хатагтай элдэв арга олж тэр эмэгтэйн нүүрний барзгарыг арилгаснаар ч барахгүй санаархсан нэг хоёр амьтныг хөөн холдуулж чаджээ. 

	Шарль гэрлэсэн хойноо ажил ахуй сайжирч толгой даан өөрийн дураар хогшил хөрөнгөө эзэмшиж чадна гэж бодсон байна. Гэтэл эхнэрийн мэдэлд орлоо. Эхнэр нь түүнд гаднын хүн байхад ямар үг хэлбэл зохихыг ч хүртэл заах болсноос гадна баасан гараг бүр эхнэрийн зааснаар хувцаслаад үүгээр түүгээр орж өр шир нэхэн арилжаа худалдаа ахуй амьдралын асуудал хөөцөлдөх үүрэгтэй болжээ. Эхнэр нь Шарльд ирсэн захидал болгоныг замаас нь задалж үзнэ. Шарлийн алхам бүрийг ажиж хянана. Гаднаас ирсэн эмэгтэй уулзан ярилцахад нь сэмхэн үгийг нь чагнана. 

	Дюбюк эхнэр өглөө болгон шоколад иднэ. Байнга халамжлуулан асруулж байх шаардлага тавина мэдрэл өвдлөө, цээж хорслоо, сэтгэл түгшээд байна гэх зэргээр байнга үглэж шаналгана. Алхаж гишгэсэн ч санаанд нь үл таарна. Ганцаараа түр үлдвэл уйдаж үхэх шахлаа гэнэ. Шарль түүнийг яаж үхэх гэж байгаа бол гэж бодсоор эргэж ирдэг болов. Орой Шарль гэртээ буцаж ирэхэд эхнэр орон дотроос урт ёрдгор гар гаргаж хүзүүгээр нь тэврэн дэргэдээ суулгаж үй түмэн зовлон тоочиж эхэлнэ. 

	Ондоо эхнэртэй болоод намайг мартлаа гэж загнана. Тэр авгайг сайн юм үзэхгүй хүн гэж улс ярьдаг байжээ. Бие тэнхээ сэргээхэд туслах жаахан жимсний шүүс бэлдүүлж уугаад, арай илүүгээр хайрлан дурлаж үзээч дээ гэж гуйхаас ондоо юм горьдохоо байснаар зүйл дуусжээ. 

	
II

	 Шөнийн арван нэгэн цагийн үед гадаа үүдэн дээр морин туурайны чимээ гарч тэднийг сэрээв. Зарц эмэгтэй дээвэр доорх цонх онгойлгоод гудамжинд байгаа хүнтэй хүүрнэж эхлэв. Тэр захидал авч ирсэн, доктортой уулзах ёстой хүн байжээ. Даарч чичирсэн Настази шатаар бууж цоож онгойлгоод, түгжээг ээлж дараалан тайлав. Ирсэн хүн мориноос үсрэн бууж зарц бүсгүйн хойноос шууд унтлагын өрөөнд ороод өдтэй ноосон малгай дотроос дөрвөлжлөн эвхсэн захидал гаргаад Шарльд ёсчлон барив. Шарль дэрээ тохойлдон хэвтэж захидал уншиж эхэллээ. Настази орны дэргэд дэн барин зогссоор байв. Хар хүү ичихдээ хана руу харав. 

	Цэнхэр лацтай тэр жижиг захидалд Берто хоршоололд ирж хөлөө хугалсан хүнд яаралтай тусламж үзүүлэхийг ноён Бовариас гуйсан байв. Тостоос гарч Лонгвиль, Сен-Викторыг дайран Берто хүрэхэд даруй зургаан миль байлаа. Харанхуй шөнө тул Боварийн эхнэр нь замдаа осолд оруузай болгоомжтой яваарай гэж захижээ. Тэгээд захидал хүргэн ирсэн хүн тэр дороо буцаж Шарль сар гарахаар хөдлөхөөр ярилцжээ. Нэг хүүхэд Шарлийг угтан ирээд зам зааж хаалга онгойлгож өгөхөөр тохирчээ. 

	Шарль үүрийн дөрвөн цагаар сайн дулаан хувцаслаад Берто руу явлаа. Нойрноос сайн сэрээгүй шахуу Шарль морины алхаанд бүүвэйлэгдэн мансуурч явлаа. Тариалангийн захаар ухсан нүхний хажуугийн бутанд тулаад морь гэнэт зогсоход Шарль цочин сэрж хугарсан хөлийн тухай бодон яс аль хэр олон янзаар хугардгийг дурсан санав. 

	Бороо татарч үүр ч хаяаран алимын модны мөчир дээр үүрийн жаварт даарсан шувуу өдөө бүрзийлгэн сууна. Эргэн тойронд тэгш тал зурайн, алс тэнгэрийн хаяатай нийлэн буй их харанхуй дундаас аж ахуйг тойрон ургасан өндөр модод бараантан лүглийж харагдана. Шарль үе үе нүдээ нээх боловч төдий удалгүй дахин ядарч нойрмоглоно. Саяхны явдал аль эртний түүхтэй хутгалдан учир нь олдохоо байжээ. Нойрмог тархинд оюутан байж гэрлээд орон дээр хэвтэж байснаас гадна мэс заслын тасгаар орж гарч явсан нь бодогдоно. Хагалсан газрын халуун уур өглөөний сэрүүн агаар хоёрын үнэрийг Шарль ялгаж мэдэхгүй явна. Нөгөө талаар өвчтөний орон дээр хүн аваачиж тавихад дамнуургын тэрэгний дугуй чахрахын хамт унтаж буй эхнэрийн амьсгалах чимээ нэг зэрэг сонсогдох ажээ... Вансонвиль өнгөрч явтал сувгийн захын өвсөн дээр нэг жаал хүү сууж байхыг Шарль үзжээ. 

	— Та доктор уу? гэж тэр асуув. 

	Мөн гэдгийг мэдээд хүү модон шаахайгаа гартаа бариад Шарлийн урд орон гүйв. 

	Газарчин хүүтэй ярилцаж явах зуураа ноён Руо тэр нутгийн хамгийн баян фермерийн нэг мөн гэдгийг мэдэж авлаа. Руо өчигдөр орой саахалт айлдаа наадамд очоод буцаж явахдаа хөлөө хугалжээ. Хоёр жилийн өмнө эхнэр нь нас баржээ. Одоо ганц охинтойгоо хамт суудаг. Охин нь эцэгтээ аж ахуй хөтлөхөд тусална. 

	Явсаар байтал Бертод ирэв. Хүү хашааны цоорхойгоор далд орсноо удалгүй гарч ирээд хаалга нээж хашааны захад гарав. Морь нойтон өвсөн дээгүүр арай чуу гишгэхэд Шарль бөхийж мөчирт шавхдуулахаас зайлсхийж явав. Манаач ноход гинж харжигнуулан байдаг чадлаар зүтгэн хуцна. Шарль хашаанд ортол морь нь үргэж бусгав. 

	Ферм их л баян шинжтэй. Онгорхой хаалгаар өвс тамшаалан малтаж буй том том морьд үзэгдэнэ. Хашаа хаалганы ёроолоор хог, новш, бууц, хомоол овоолоостой, тэндээс уур савсана. Бууц хогон дотуур яваа тахиа цацагт хяруулын дунд Хойд Нормандын тал нутгийн жигүүртний дээж болсон тогос шувуу тав зургаагаараа юм тоншлон явах ажээ. Хонины хашаа урт, хадсан өвс хатаах саравч өндөр, алга шиг хавтгай ханатай. Саравч дор хоёр том тэрэг, дөрвөн анжис, ташуур, таяг бүрэн тоног хэвтэнэ. Хөх эсгий тохом өвсний хогтой холилдон хэвтэх ажээ. Хааяагүй модтой хашааны өрөөсөн тал нь хэц хазгай газартай, нуурын захаар нугас шувуу шуугина. 

	Гурван хуниастай цэнхэр ноосон тэрлэгтэй залуу бүсгүй гэрийн босго дээр ноён Боварийг угтан гарч, ирээд гал тогооны газар орууллаа. Гал дүрэлзээд халуун гэдэг нь яах аргагүй. Зуух дээгүүр том жижиг ширмэн тогоо тавьж ажилчдын өглөөний цай хоол буцалгажээ. Мөн тэнд нойтон хувцас хатаажээ. Утгуур, үлээгүүр, хайч нь том хүдэр гэгч нь яах аргагүй, тэр мөртөө өнгөлсөн ган шиг гялтганана. Хана дагуулан өрсөн сав суулганд зуухны хурц галын дөл, өглөөний нарны эхний туяа туссан харагдана. 

	Шарль өвчтөнийг үзэхээр хоёрдугаар давхарт гарлаа. Өвчтөн хөнжил нөмрөөд орон дээр хэвтэнэ. Шөнийн нөмрөг нь газар үзэгдэнэ. Намхан бүдүүн энэ өвчтөн тавиад настай, цонхигор царайтай, хөх цэнхэр нүдтэй халзан толгойтой, чихэндээ ээмэгтэй. Өвчтөний орны хажууд том лонхтой архи тавиатай. Зориг орох гэж байн байн архинаас балгаж хэвтдэг ажээ. 

	Эмч үзмэгцээ чичгэнээд хөдөлж эхэллээ. Арван хоёр цаг дараалан зовсон энэ өвчтөн үл мэдэг янгуучилна. 

	Ясны гэмтэл хүндрэл багатай, эмнэхэд бэрхшээлгүй. Шарль энэ өвчтөнийг ингэж хялбархан эдгээнэ гэж ер санасангүй явжээ. Иймэрхүү үед багш нар нь хэрхэн ажилладаг байснаас жишээ авч, Шарль тэр өвчтөнөө тайтгаруулан элдэв инээдмийн яриа ярьж, шарх дээр түрхсэн тос мэт аятайхнаар мэс засалчийн мэхээр аргалж эмнэв. Саравч дотроос чиг боох банз авчирч өгчээ. Шарль нэг банз сонгож аваад зорж үрж заслаа. Зарц эмэгтэй үүнтэй зэрэгцэн боох цагаан даавуу урж тасчин бэлдэв. Ноёхой Эмма жинтүү нямбайлан оёлоо. Эмма охин зүү олж ядаж байхлаар нь аав нь уурлаж үзэв. Охин юу ч хэлсэнгүй харин гар хуруугаа цоо хатгачин байн байн амаараа хөхөж цусыг нь шимж байлаа. Тэр Эмма охины хумсны цагаанд Шарлийн анхаарал татагдлаа. Үзүүр тийшээ нарийхан гялгар хумсыг двеппийн урчуудын зассан зааны яснаас илүүгээр мөлчийлгөн буйлс мод шиг өөлжээ. Охины гар төдий сайхан биш, тэгсэн мөртөө дэндүү урт, үзэмж муухан. Нүдний гоёыг хэлээд яана. Боровтор нүд сормуусны цаанаас хар юм шиг үзэгдэнэ. Тэгээд ажиг ч үгүй цоо ширтэхийг нь яана. 

	Гэмтлийг боож эмнэсний дараа ноён Руо тэр докторыг хоол унд идэж уугаад явна уу гэж урив. 

	Шарль хоолны өрөөнд орохоор доош буув. Хээтэй даавуу бүтээлэгтэй том орны хөлд ширээ засаад аяга таваг тавьжээ. Цонхны өмнө өлгөөстэй царсан шүүгээнээс идэш ууш, угаасан цагаан даавууны үнэр гарна. Шуудайтай буудай буланд зэрэгцүүлэн тавьсан байв. Бодвол гурван гишгүүртэй шат орсон зэргэлдээ зооринд тэд багтаагүй бололтой. Чийгээс болж ногоон өнгө суусан хананд өрөөний хамаг гол чимэглэл болсон Минерийн толгойн хар зургийг алтан жаазанд хийж өлгөөд дор нь гот үсгээр «Хайрт аавдаа» гэж бичжээ. 

	Эхлээд өвчтөний тухай, дараа нь цаг агаарын тухай хүйтэн шөнөөр чоно явах болсон тухай хүүрнэлдэв. Ноёхой Руо хөдөө тосгонд амаргүй байдалд амьдран суудаг, сүүлийн үед гэр ахуйн бүх ажил ганц бие дээр нь ноогдох болсноос хойш бүр ч хэцүү. Тасалгаанд сэрүүвтэр учир охин даарсандаа үг хэлээд л эцэст хамхиж байсан бумбагар уруул нь үл мэдэг хөдлөх ажээ. 

	Эргүүлсэн ташуу зах дороос охины хүзүү цухуйна. Толгойн байдалд тохируулан гаргасан шулуун нарийхан хагалбарын шугам үсийг нь хоёр хар гэзэг болгон хуваажээ. Үсэн дороос чихний үзүүр арай чамай цухуйжээ. Хоёр гэзгийг зассан гэдэг нь тун нандин, гялгар шанаанаас хойш долгио татуулан гараад ар тал руугаа ханаран бууж нийлсэн нь тун үзэмжтэй. Хөдөөгийн энэ эмч ийм гоёор самнан зассан үс гэзгийг нь үзээгүй байжээ. Охины ягаан цамцны хоёр товчны хооронд эрэгтэй хүнийхтэй адил ясан хавчаар хатгаатай ажээ. 

	Шарль явахын өмнө эцэгтэй нь салах ёс гүйцэтгээд буцаад ирэхэд охин цонхны дэргэд зогсож цэцэрлэг дотор салхинд унасан тулаас модыг харж байлаа. 

	— Та юм мартаа юу? гэж эргэн хараад охин асуулаа. 

	— Та өршөөгөөрэй, би ташуураа мартжээ гэж Шарль хариулав. Шарль орон доогуур хайж гарлаа. Ташуур нь шуудайтай будааны цаагуур унасан байжээ. Түүнийг ноёхой Эмма эхлээд үзсэн байна. Охин шуудайны дээрээс тонгойв. Шарль хүндэтгэл үзүүлж түрүүлэн авахаар тонгойтол охинтой зэрэгцэж таарлаа. Тэгээд урд нь бөхийн зогсож байсан охины хурууг санамсаргүй цээжээрээ шүргэв. Цочсон охин гэдрэг өндийж нүдний булангаар харангуут ташуурыг аваад өглөө. 

	Гурав хоногийн дараа ирнэ гэж ам алдсан Шарль маань маргааш нь Берто өөд яваад өгчээ. Хожим нь долоо хоногт хоёр удаа тогтмол ирж очдог боллоо. Заримдаа мартаад очдог ч болов. 

	Хэрэг явдал бүтэмж сайтай, санаа зовох зүйлгүй урагштай. Эмчийн хэлснээр өвчтөн яг эргэж эхэллээ. Дөчин зургаан хоногийн дараа аав Руо бусдын дэмжлэггүйгээр гэр дотуураа явдаг боллоо. Руо ноёныг эдгээснээс хойш Боварийг маш сайн эмч гэж шагших боллоо. Пветийнхаар барахгүй Руоны хамгийн шилдэг эмч нар намайг энэ Бовари эмчтэй адил түргэн эдгээж чадахгүй байсан юм гэж аав Руо ярина. 

	Бертод очоод сэтгэл ханадаг байснаа Шарль эргэцүүлэн бодох завгүй явжээ. Сэтгэл ханадгийн учир юу билээ гэж хэрэв бодвол, аргагүй ажил явдлаас болсон юм гэх буюу авах цалин муу бусаас болсон гэж хариулах байжээ. Уйтгартай амьдралын нь үй түмэн явдал дундаас Бертод очих л үнэн зугаатай хэрэг байгаа юу? Шарль энэ үед өглөө эрт босох нь олширч, замаар тоос манаруулан давхих нь нэмэгдлээ. Давхисаар байгаад фермд дөхөөд очмогцоо мориноос бууж гутлаа ногоонд арчив, хар бээлийгээ өмсөнө. Мөрөөрөө түлхэн хашаа онгойлгоод хашаанд орох нь Шарльд эвтэй санагдана. Хашаанд тахиа дуугарч, ажилчид угтаад ирэх нь сэтгэлд таатай. Адууны байр, өвс ногооны саравч бас аятай харагддаг боллоо. Аав Руо мэнд мэдэн гар бариад чи миний амь аварсан хүн гэж хэлэхийг сонсоход бас зүгээр. Ноёхой Эмма ширэн гутлынхаа уланд модон улавч уячхаад шал дээгүүр тожир түжир хийлгэж явахыг нь сонсох Шарльд бас аятай. Өсгийтэй гутал өмсөхдөө Эмма өндөр болсон харагдана. Тэр охин Шарлийн урд ороод явахад модон улавч нь шалнаас түргэн хөндийрч тор тар гэх нь нэг л соньхон. 

	Охин зав л гарвал Шарлийг хаалган дээр үдэж гаргана. Морийг нь ойртуулж өгөөгүй цагт Эмма явдаггүй хүлээдэг байлаа. Тэр хоёр урьдаас салах ёс гүйцэтгэдэг байсан учир үүдэн дээр үг дуугардаггүй байлаа. Охин хүчит салхи үлээж үс гэзгийг нь сэгсийлгэж өмссөн хувцсыг нь хийсгэвч үдэн зогссоор байдаг. Цаг дулаарч мод чийг татан дээвэр дээрээс дусаал дусаж байсан цаг. Эмма хаалган дээр зогсож байгаад өрөөнд орон шүхэр авч ирээд задлан барилаа. Нарны гэрэл нимгэн торгон шүхрийг нэвтлэн цагаан нүүр дээгүүр нь эрээлжлэн тусах ажээ. Эмма охин шүхрийн саравч дороос инээмсэглэн зогсоход дээрээс дусаал дусна. 

	Шарль байн байн Бертод очдог болсон эхэн үе, хатагтай залуу Бовари өвчтөний тухай сураглан мэддэг, тэгээд ч орлого зарлагынхаа дэвтэрт энэ талаар тэмдэглэх тусгай хуудас нээжээ. Өвчтэй хүн нэг охинтой болохыг мэдээд тэр охины тухай мэдээ цуглуулж гарчээ. Ноёхой Руо нь Урсулин сүмд шавилан сурч яггүй эрдэмтэй болсон гэнэ. Тэр охин бүжиглэдэг, газар зүй мэддэг, зураг зурдаг, оёж хатгадаг, хөгжим дардаг, яггүй шавхийсэн амьтан. 

	Тэр охин руу явах болохлоор хөл нь хөнгөрөөд байдгийн учир энэ байна шүү! Бороо шавхайтай байсан ч өнгөтэй хувцсаа хайрлалгүй өмсөөд байдгийн шалтгаан энэ байж! Энэ хүүхнүүд үү! гэж хатагтай Бовари бодно. 

	Тэгээд ч тэр охиныг далдуур үзэн ядна. Далдхануур үг хаяж үзжээ. Шарль анхаарсангүй. Яваандаа анхаарч, ойлгосон ч хэрүүл болно байх гэж болгоомжлоод Шарль сонсоогүй юм шиг явдаг байлаа. Цаашилсаар юм бишдээд ирдэг байна. Шарльд яаж саад хийх вэ? Берто руу Шарль юунд яваад байна вэ? Ноён Руо эдгэсэн байдаг. Одоо хүртэл хөлс мөнгө төлөөгүй байх гэж үү? Тийм биш. Тэнд нэг гайхал эмэгтэй байгаа. Тэр л хэл ам хавшаад толгойг нь эргүүлж гүйцлээ. Ухаан санаагаа уургалуулж гүйцээ байна даа чи! гэдэг болжээ. 

	Хатагтай Бовари эгдүүцэхдээ

	— Руогийн охин юугаараа гайхуулах юм бэ? Хүнтэй адил хүн байгаа биз, сүйд болох юу байсан юм бэ? Өвгөн аав нь малчин явсан, садны нь нэг амьтан хүнтэй зодолдоод шүүхэд дуудагдаж хөглөж явсан өөдгүй юм гэнэ лээ! Тэр охин их зан гаргаад юу базаах вэ! Ням гарагаар торгон тэрлэгээр гоёод л сүмд мөргөж гэнэ! Юундаа гайхуулна вэ? Хөөрхий муу өвгөн! Өнгөрсөн жил аз болоход тариа ногоо сайн ургаж өр ширнээс арай гэж мултарсан гэнэ ээ! гэх зэргээр ярина. 

	Шарль үг хэлнээс айгаад Бертод очихоо байлаа. Элоиза уйлж, үнсэж уран арга хэрэглэж байгаад дахиад тийшээ явахгүй гэдэг Шарлийн ам тангараг авчээ. За тэгээд Шарль бууж өгдөг юм байжээ. Гэсэн ч дотроо нэг л бодолтой үлджээ. Эмматай уулзуулахгүй гэсэн биш, хайр дурлалыг нь улам нэмэгдүүлжээ. Нөгөө талаар бэлэвсэн эмэгтэй ёрдгор туранхай, үглээ, өвөл зунгүй нэг богино хар ороолттой, үзүүрийг нь хоёр далныхаа хоорондуур унжуулан явна. Араг ясаа аль болохоор нуун далдална. Залуу болох гэж өмссөн оготор тэрлэгийн хормой нь шилбийг халхлаагүй учир бор оймс цухуйна. Оймсон дээгүүрээ том гэгч шаахайны оосрыг зөрүүлэн уясан харагдана. 

	Шарль дээр ээж нь хааяа ирдэг байснаа нэлээд хэд хоног өнгөрсний дараа бэрийн үгээр явах болж хоёул хошуу амаа нийлүүлээд Шарлийг зэрэг зэрэг загнан тэрийг ингэ, энийг ингэ гэх мэтээр сургаж зөвлөж гарчээ. Дэндүү их идэх юм! Орж ирсэн болгоны өмнө долигоноод яах юм бэ? Зөрүүд зан гаргаад хувцсаа ч тааруулж өмсөхгүй юм! гэлцэнэ. 

	Хаврын эхэн сар. Ингулийн өмгөөлөгч бэлэвсэн эм Дюбюкийн хогшил хөрөнгө итгэмжлэн аваад, албаныхаа газар байсан бэлэн зэлэн бүхнийг авч иржээ. Элоизад усан онгоцонд зориулсан зургаан мянган франкаас гадна Сен-Франсуа гудамжинд байшин нь үлджээ. Цаана нь хэмжээ хязгааргүй их хөрөнгө байдаг юм гэх мэтээр шивэр авир гэдэг байжээ. Үнэн худлыг нь магадлан үзэх хэрэгтэй боллоо. Двеппийн байшин зээлд өгөөд, дахин зээлдүүлсэн байв. Өмгөөлөгчид аль хэрийн мөнгө хадгалуулсныг мэдэх хүн байсангүй. Усан онгоцны компаниас оруулдаг орлого нь мянган экюгээс илүү гардаггүй байлаа. Энэ хөөрхий авгай бүрэн худал хэлсэн нь гарцаагүй болжээ. Ноён Бовари эцэг тэсэж ядан сандал авч чулуун шал дээр хэмх шидээд тэр авгай хүүг нь бүрэн мэхэлсэн байна, худал хоосон амнаас ондоо юу ч алга гэж эхнэртээ хэлжээ. Тэд Тост явж ороход юмны учир олдов. Айхтар юм болжээ. Элоиза авгай нулимс дуслуулан нөхрөөсөө зуурч өмгөөлж хамгаалж үз гэж гуйжээ. Шарль авгайгаа хамгааллаа. Эцэг эх нь гомдоод нүүгээд алга болжээ. 

	Анхны ялалт байгуулсан Элоиза дээрх явдлаас нэг долоон хоногийн дараа хашаан дотор угаасан даавуу хатааж явтлаа гэнэт амнаас нь цус алджээ. Дараах өдөр нь Шарль цааш эргээд хөшиг татаж байтал ар талд нь байсан Элоиза «Яана аа!» гэж хашхираад хоолой татан ухаан алджээ. Эхнэр нас барах нь тэр. Зайлуулъя, яая гэх вэ! 

	Оршуулгаас Шарль гэртээ буцаж ирлээ. Доод давхарт хов хоосон байв. Шарль хоёрдугаар давхарт гарч унтлагын өрөөнд орж орны хөлд өлгөөтэй эхнэрийнхээ хувцас үзээд гунигт бодолд оров. 

	
III

	Нэгэн өглөө аав Руо хөлийг нь эдгээсний хөлсөнд далан таван франктай тэнцүү дөчин сү мөнгө, тогосын хамтаар Шарльд авчирч өгчээ. Шарльд золгүй явдал тохиолдсоныг ойлгон харамсаж сэтгэл тайтгаруулахаар

	— Би энэ зовлонг биеэр үзсэн гэж дал мөр алгадан цааш өгүүлсэн нь

	— Зовлонтой байдаг юм даа. Яая гэх вэ! Муу эхнэрээ нас барахад би хөдөө хээр тэнээд явсан. Ганцаараа байвал дотор онгойх болов уу гэж бодсон. Модны доор унаад уйлж арга ядаад бурханд мөргөж амандаа орсноо үглэдэг сэн. Алаад модонд өлгөсөн сохор номины гэдэс өтөнд идүүлж ялзран байгааг хараад ингүүлсэн минь дээр байж дээ гэж боддог сон. Хэцүү дээ хэцүү. Надаас бусад нь хайрт эхнэрээ тэврэн хэвтэж байгаа гэж бодохоос гол харанхуйлж гарт дайралдсанаараа газар балбаж хэвтдэг байсан юм. Гутарсаар байгаад би хоолноос гарсан. Цай ууна гэж бодохоос дотор эвгүй оргидог сон тэгээд л өдөр шөнө ээлжлэн өнгөрч нэг мэдэх нь ээ өвөл дуусаж хавар болчихсон байдаг. Учраа олоогүй явтал зун өнгөрөөд намар болчихсон байдаг. Өөрт мэдэгдсэн юмгүй, орчлон хорвоо солигдоод байдаг юм. Өнгөрсөн хүн өнгөрснөөрөө, өнчирсөн бие гасалсаар л байдаг юм. Өр дээр, энэ муу цээжин дотор хачин харанхуй юм байгаад л байдаг юм. За яах вэ, нийтийн хувь тавилан тийм байдаг. Үхсэний хойноос үхэх гээд байвал зовохоос ондоо юм байдаггүй юм шүү. Сэтгэлээ чанга барь яваандаа мартагддаг, үлдсэн хүн үргэлжлэн амьдрахын төлөө тэмцдэг жамтай хойно доо. Ноён Бовари та манайд очоорой. Миний охин байсхийгээд л таныг дурсан ярьдаг мартаа юу даа гэж суудаг. Удахгүй хавар болно. Хоёул туулай агная. Ан хийхэд зовлонт сэтгэл онгойдог юм гэжээ. 

	Шарль тэр зөвлөгөөг дагаж Берто руу явлаа. Тэнд өөрчлөгдсөн зүйл юу ч үгүй. Цөм хуучин янздаа. Таван сарын өмнө байсан хэвдээ. Харин лийр цэцэглэсэн, аав Руо хөл дээрээ босоод аж ахуйгаа эргэн тойрч ажил төрлөө сэргээсэн шиг байжээ. Зовлонд учирсан эмчтэй маш уян хатан харилцах нь зүйтэй гэж үзээд Руо түүнийг гадаа явахдаа малгайгаа битгий авч бай гэж гуйгаад өвчтөнтэй харьцаж байгаа юм шиг Шарльтай аяархан шивнэн ярьдаг байлаа. Шарльд шингэц сайтай зөөлөн хоол хийсэнгүй гэж уурласан маяг үзүүлдэг байв. Руо олон янзын сонин зүйл ярьдаг болов. Шарль заримдаа өөрийн эрхгүй инээд алдсанаа талийгаачаа бодмогц царай барайна. Кофе уух үед түүнийг бодохоо бас болино. 

	Шарль ганцаардмал байдалд дасах тутмаа эхнэрээ улам цөөн дурсдаг боллоо. Удсан ч үгүй дуртай юмаа чөлөөтэй хийдэг болсны улмаас бүр ч бодохоо байлаа. Шарль одоо аль дуртай цагтаа хоол идэж уугаад гарч орох, хэнд ч асуулгаж шалгуулахгүй явж ядарсан цагтаа орон дээрээ хөндлөн тэрийж хэвтэх бололцоотой болжээ. Шарль, өөрийгөө арчлан энхрийлж, эмгэнэл гашуудал илэрхийлж хүнийг шуурхай хүлээн авдаг болов. Эхнэр нь нас барсан явдал Шарльд нэг талаар тус болжээ. Сарын турш эргэн тойрныхон нь «Хөөрхий залууд «сүрхий гашуудал тохиолджээ!» гэж ярилцаж байв. Нэр нь олонд түгж дэмжин туслагчид нэмэгдлээ. Дуртай өдрөө Руогийнд очих боллоо. Шарльд ямар нэг итгэл төрөөд шалтгаангүй баясах нь олширлоо. Толины өмнө зогсоод сахал амаа харахад царай зүс нь засарсан үзэгдэх болжээ. 

	Нэгэн өдөр гурван цагийн орчим аж ахуйд хүрэлцэн очлоо. Бүгд ажилд гарсан байв. Шарль гал тогооны өрөөнд орлоо. Энд тэнд цоожтой. Эмма харагдахгүй байжээ. Ханын хавчиг цоорхойгоор туссан нарны нарийн урт гэрэл шал дамжин сав суулганд тусан хугарч дээвэрт хүрэн чичгэнэж харагдана. Ширээн дээр тавиатай бохир аяган дээгүүр ялаа гүйнэ. Тэгээд аяган дотор орж бүгчимдэн дүнгэнэнэ. Зуухны яндангаар туссан гэрэлд хөрсөн үнс цэнхэртэн туяарна. Эмма зуух цонх хоёрын дунд суугаад юм оёж байв. Толгой нь ил. Нүцгэн мөрийг нь даган хөлс гялтганан үзэгдэнэ. 

	Эмма хөдөөгийн заншлаар Шарлийг урин суулгаж зочлов. Шарль юм уухгүй гэсэн боловч хүүхэн хүн шахаад байхлаар нь цугтаа хундага шарз уухаар боллоо. Эмма шүүгээнээс дарс хоёр хундага авч нэгэнд нь дүүртэл хийж нөгөөд нь дөнгөж дусаагаад өргөн тулгаж уруулдаа хүргэлээ. Хундага бараг хоосон байсан учир доторхыг нь уухын тулд сайн гэдийж тонгойлгох хэрэг гарлаа. Хүзүүгээ гэдийлгэж уруул сунган хундага тонгойлгохдоо инээд алдан ярайсан жижиг шүдний хоорондуур хэлээ бултгануулан ёроолыг нь долоох ажээ. Эмма дахин сууж ажилдаа орлоо. Цагаан цаасан оймс урлаж тонгойн чимээгүй болно. Шарль ч бас дуугүй суув. Хаалгаар орсон салхинаас шалан дээрх жижиг хог хийснэ. Шарль тэр хог нэвт үлээх салхинд хэрхэн туугдахыг ажин суужээ. Өөрийн судасны цохилт, гадаа дөнгөж өндөглөөд байгаа тахианы чимээг сонсож ядан байв. Эмма үе үе гараа хацартаа хүргэж халуу оргиж байгааг нь намжаах гэж оролдоно. Гараа улам хүйтэн болгож хацраа дарахын тулд галын том хайчны төмөр бариулаас барина. 

	Эмма халуун болсноос хойш толгой эргэх болсноо дурсаж далайн усанд орвол тус болох сон уу гэж ярина. Тэгээд сүм хийдийн тухай ярьж өглөө. Шарль ч гэсэн дуугүй суусангүй, сургуулиа ярилаа. Энэ хоёрын яриа идэвхжилээ. Тэр хоёр охины өрөөнд орлоо. Эмма шагнуулсан хуучин нот, ном, шүүгээний доод нүдэнд байсан царсны навчны баглааг Шарльд үзүүллээ. Дараа нь өөрийн эх, оршуулгын газрын тухай ярив. Сар болгоны баасан гарагт цэцэг авдаг газраа зааж өгөв. Тэндээс цэцэг авч эхийн шарил дээр тавьдаг байжээ. Цэцэрлэгч тун өөдгүй бүтэмж муутай. Эмма ядахдаа өвлийн цагаар хотод суух хүсэлтэй. Зун өдөр уртсахлаар тосгонд бүр ч уйтгартай. Эмма үгний утга дагуулан хоолойгоо өндөр нам болгоно. Ялангуяа хувийн аж амьдрал ярихдаа бараг шивнэнэ. Ярианы явцад царай нь баясаж гэнэн нүдээ нээнэ. Түгшүүртэй үг хэлэхдээ харц нь уйтгартай болж нүдний булангаар харна.

	Орой Шарль гэртээ буцаж явах замдаа Эммагийн хэлсэн үг нэг бүрийг санан сэргэж үг болгоны утгыг нарийвчлан ойлгохоор оролдов. Танилцаагүй байхад амьдрал ахуй ямар байсныг тодорхой болгох эрмэлзэл тавилаа. Охиныг анх үзсэн үе буюу дөнгөж саяхан орхисноос ондоогоор дүрслэн бодож огт чадсангүй. Эмма хүнтэй суувал яах бол оо? гэж Шарль дотроо бодов. Хэнтэй суух вэ! Руо гуай баян, охин царай зүс сайтай, хүн гологдохгүй гэж бодтол Эммагийн царай дахин нүдэнд нь тусаад ирлээ. Тэр охинтой би суухад яасан юм бэ? гэсэн бодол чихэнд хонх болон уягдлаа. Шарль тэр шөнө унтаж чадсангүй. Хоолой хатаад юм уумаар санагдах ажээ. Босож ус уугаад цонхоо онгойлголоо. Одтой тэнгэр гялтганан дулаан салхи үлээж, тэртээ холд нохой хуцна. Шарль Бертогийн зүг харлаа. 

	Айх юу байдаг юм бэ? Аятайхан хийг нь дайруулаад сууя гэдгээ хэлээд авдаг хэрэг гэж Шарль шийдсэн боловч яг хэлье гэхэд хэл нь нугарч өгдөггүй.

	Руо гуай ажилд муу охиноос холдох сон гэж боддог байлаа. Жинхэнэ сэтгэлдээ охиноо бас өмөөрнө. Охин минь хөдөө аж ахуйн ажил хиймгүй их ухаантай. Аж ахуй хөөцөлдөөд хүн баяжих нь хаа вэ! Баяжих юм олно гэж санах хэрэг биш ээ. Өвгөн Руо үнэн хэрэгтээ баяжсан зүйлгүй, жилээс жилд доройтсоор байв. Зах зээл дээр нуурын загас шиг нижигнүүлж, бараа таваараа арилжиж гүйлгэж чаддаг байсан атлаа газар тариалан, фермийн аж ахуй, хөдөлгөх болоход лаг суудаг, ямар ч сонирхолгүй байжээ. Ганц биеэ боож хавчсан зүйлгүй, хэрэгцээндээ мөнгө ариглаж явсангүй. Хоол, дулаан хувцас, унтаж амрахад бүхнээ зориулдаг байж. Хоолны амт сайтайг идэж, шарзтай хольсон цай уух дуртай. Дандаа гал тогооны өрөөнд ганцаараа байнга бэлэн зассан жижиг ширээнд сууж хоол ундаа иднэ. 

	Шарль Эммагийн дэргэд царай нь улайгаад удахгүй сууя гэж гуйх нь дамжиггүй байдалтай болоод ирэхлээр Руо аав урьдаас бэлтгэл хийжээ. Шарлийг ухаантай эр гэж үзэв. Ийм хүргэнтэй болно гэж бодоогүй явжээ. Шарль гарцаагүй сайн хүн гэлцэнэ. Юманд аригтай, нямбай, эхнэрийн инж хөрөнгөнд царай алдмааргүй хүн бололтой. Аав Руо хорин хоёр акр газраа худалдсанаас гадна чулуучин дархнуудад зээл тавьжээ. Ахуй амьдралаа аргагүй сэргээх хэрэгтэй байлаа. Охинтой сууя гэвэл бушуухан гэрлүүлдэг хэрэг гэж шийджээ. 

	Шашны баяраар тохиолдуулан Шарль гурав хоногоор Бертод ирсэн байна. Гурав дахь хоног болсонд явахаа урьдын адилаар хойшлуулсаар л байлаа. Аав Руо Шарлийг гаргаж өгөхөөр боллоо. Тэд замын эцэст тулаад салах дөхөв. Хэлдэг үг байвал хэлэх цаг боллоо. Шарль хашааны үзүүрт хүрэхтэй зэрэг хэлье гэж шийджээ. Хашааны булан өнгөрмөгц

	— Ноён Руо танд би нэг зүйл хэлье гэв. 

	Хоёул зогслоо. Шарль дуугүй байна. 

	— За хэл! Би ч бүгдийг мэдэж байна даа! гэж Руо инээмсэглэн хэлэв. 

	— Руо гуай!.. Руо гуай!.. гэж Шарль түгдэрнэ. 

	— Санаа зовох юмгүй бүтнэ. Охин бид хоёрын санаа адил байгаа байх гэж бодно. Гэсэн ч охиноос өөрөөс нь асуух хэрэгтэй. За баяртай. Би гэр лүүгээ буцъя. Охиноос за гэдэг үг сонсвол буцах хэрэг байхгүй. Мэдэв үү? Элдэв хов живийн яриа гарна. Хов үг охин сонсвол хий санаа нь зовчих магадгүй шүү. Таныг зовоохгүйн тулд би дохио өгнө. Нөгөө талынхаа цонхыг бүрэн онгойлгоно. Та тэгэхийг хашааны дээгүүр хараарай гэж Руо гуай хэлжээ. 

	Шарль морио модноос уячхаад зам дээр очиж хүлээв. Гучин минут өнгөрлөө. Дахиад хориод минут өнгөрлөө. Гэнэт нэг юм хана цохих чимээ гарлаа. Цонх онгойж, түгжээ нь савчин хөдөлж харагдлаа! 

	Маргааш нь Шарль өглөөний есөн цагт фермд ирсэн байв. Эмма түүнийг харснаа царай нь улайсан боловч ичсэнээ нуухын тулд инээмсэглэв. Аав Руо ирээдүйн хүргэн Шарлийг тэврэн мэндлэв. Юун түрүүнд хогшил хөрөнгийн тухай ярив. Тэдэнд энэ талаар хөөрөлдөх цаг их байсан ажээ. Учир нь Шарлийн гашуудах хугацаа дуусахад, хавар зуны хавьд гэрлэвэл зүйтэй байжээ. Өвөлдөө хүлээсээр өнгөрөөв. Руогийн охин хуримын юм бэлдэв. Зарим зүйлийг Руонд захиалан хийлгэв. Шөнийн хувцас зэрэг ойр зуурын хэрэгцээт зүйлийг Эмма өөрөө хувцасны загварын сэтгүүл харж байгаад оёжээ. Шарль яваад Бертод ирэхэд хуримын бэлтгэл, хоол зоог барих өрөө, зоогийн зүйлийн нэр төрлийн талаар зөвлөн ярилцах болов. 

	Эмма шөнө дунд дэнлүүний гэрэлд хуримын ёслол хийх хүсэлтэй байсныг аав Руо зөвшөөрсөнгүй. Тэгсээр байж хурим хийлээ. Дөчин гурван хүн хуримд ирэв. Найр арван зургаан цаг үргэлжлэв. Өглөө нь дахин найраа үргэлжлүүллээ. Дараагийн хэдэн хоногийн туршид найрын шавхруу дээр наргижээ. 

	
IV

	Гийчид өглөө эртнээс ирж эхэллээ. Нэг морь хөллөсөн хоёр, гурван морь хөллөсөн тэрэг, бүрхүүлтэй бүрхүүлгүй янз бүрийн тэргээр давхилдан ирнэ. Саахалт зэргэлдээ тосгоны залуус тэргэн дээр захаар нь зэрэгцэн зогсож гар гаpaacaa барилцан хөгжилдөн явна. Арван бээрийн зайтай Годервиль, Норманвиль, хани зэрэг нутгийн хүмүүс ч бас цугларав. Шарль, Эмма хоёр бүх төрөл садныхаа хүнийг урин ирүүлсэн ажээ. Хэрэлдэж муудсан бүх хүнтэйгээ эвлэрэв. Сураг чимээгүй болсон эртний танилууддаа ч хүртэл захидал бичлээ. 

	Үе үе гадаа шилбүүр тас гэх дуу гарч хашааны хаалга нээгдэн морин тэрэг орж ирдэг болов. Морьдыг дангинатал шилбүүрдэж шатны дэргэд ойртуулан зогсооход тэрэгний хоёр тал руу зочид бууж гутлын шороо гүвж биеийн чилээ гарган сэлгүүцнэ. Зочид эмэгтэйчүүд оройвчтой, хотын маягаар хийсэн тэрлэгтэй алтан оосортой цагтай, хантаазтай, салаалан сүлжсэн урт тунарсан гэзэгтэй. Эцгийн адил хувцасласан эрэгтэй хүүхэд өмссөндөө баригдан уйдсан мэт хөдөлж ядан байна. Ихэнх нь анх удаа гутал өмссөн бололтой. Эрэгтэй хүүхдийн дэргэд өндөр нуруутай, арван тав зургаан настай охин үзэгдэнэ. Бодвол эгч нь юм уу эсвэл үеэл нь бололтой. Анхны ёслолд зориулан бэлдсэн цав цагаан дээлтэй бээлийгээ хиртүүлэхээс айсан шинжтэй тэр охин, цулцгар ягаан хацартай молцгор цагаан гартай ажээ. Морь уях хүн хүрэлцэхгүй байсан учир эрэгтэй зочид өөрсдөө ханцуй шамлан морио суллан уяж байв. Зочдын өмссөн хувцас нь нийгмийн дотор эзэлж байгаа албан тушаалтай нь яг зохицсон байлаа. Нэг хэсэг нь богинохон ёслолын хувцастай, нөгөө нь урт, гурав дахь нь цамцтай байхад бусад нь хөвөнтэй өмд цамцтай явах жишээтэй. Хүн болгон баяр цэнгэлд зориулсан гоёлын хувцсаа өмсжээ. Оноотой өмдтэй, босоо дөрвөлжин захтай, шуудай шиг өргөн хэлхгэр халаастай хувцас нэг хэсэг нь өмссөн байхад нөгөө нь богино зузаан цэмбэн цамцтай, эмжээрт саравчин малгайтай. Зарим нь гадуур цамц ар талдаа нүд шиг ойрхон хадсан хоёр товчтой, харуулдсан юм шиг тэгшхэн хормойтой. Ширээний ард хамгийн адгийн байранд суудаг хүмүүсийн өмссөн хувцас нь мөрөндөө хүрэх шахсан өргөн хэлхгэр захтай, бүсэлдгээрээ түмэн янзын хуниастай ажээ. 

	Тэдний цардмал цамцнууд яст мэлхийн хуяг шиг гялалзана. Эрэгтэйчүүд үсээ дөнгөж сая засуулсан учир чих нь дэрийн үзэгдэнэ. Сахлаа хүн болгон хусжээ. Эрт харанхуйгаар босож сахлаа хуссан хүмүүсийн хамрын хажууд огтолсон сорви, шанаанд нь зоосны чинээ шалбархай гарчээ. Зарим нэг хүний нүүр царай салхинд гандаад гялгар хүрэн бор болсон байв. 

	Руогийнхоос хотын захиргаа хүртэл хагас бээрийн зайтай учир бүгд хуримын ёслолд явган очоод тэндээс мөн явган буцаж ирцгээв. Нарийн замаар хоёр тийш багтан ядан ногоон зүлгийн дундуур явж байсан цуваа, төдий л удалгүй тасарч тус тусдаа яриа хөөрөөнд автан салжээ. Хамгийн эхэнд олон өнгийн туузаар чимсэн хийлч явна. Дараа нь шинээр гэрлэгсэд, хойноос нь төрөл садныхан нь дагалдан цуварчээ. Хамгийн ард нь багачууд хүүхэд баясан цэнгэж гүйлдэнэ. Эммагийн өмссөн дээл хэт урт хормой нь газар шүргэнэ. Үе үе зогсож хормойгоо дээш татан наалдсан өвс шороог бээлийтэй гараар цэвэрлэн явна. Шарль тэгэхэд нь гарыг нь тавиад хүлээзнэнэ. Руо өвгөн шовгор малгайтай бараг хумс бүрхэх шахсан урт ханцуйтай хар дээл өмсчхөөд эх Боварийг сугадан явна. Энэ нийгмийг үнэн голоос үзэн яддаг аав Бовари энгийн цэргийн өмдтэй даруу хувцастай иржээ. Тэгээд дотроо ярвайж хөдөөгийн нэгэн охины гарт хүрч ядан явлаа. Охин хэлэх үгээ олж ядан дэмий бөхөлзөн ичиж царай улайна. Зочид хувь хувийн ажил хэргийг ярилцан явна. Зарим нь нэг нэгийгээ өдөж үг хаяж баясахыг оролдоно. Хөгжимчин зогсоо зайгүй тоглон хөгжимдөнө. Хийлч олноос нэлээд түрүүлэн хөл тасарвал тэр дорхноо зогсож хүлээзнэх зуур аяыг тааруулж бэлдээд улс гүйцэж ирмэгц хамаг чадлаар чанга хөгжимдөн явна. Хөгжмийн аяыг холоос сонссон шувуу зүг бүр үргэн нисэж арилна. 

	Тэрэгний саравч дор ширээ зассан байна. Дөрвөн гол мах, зургаан хэсэг тахианы мах, тугалын чанасан, шарсан мах авчирч өгөв. Ширээний голд гахайн торойн, мах өрж хиам тойруулан тавьжээ. Дайварт нь хачир тавьсан харагдана. Ширээний булан тойруулж лонхтой архи өржээ. Амтат ундаан хийсэн шилний бөглөөн завсраар хөөс бурзайна. Аягуудад урьдаас архи мэлтийтэл дүүргэн тавьжээ. Том тавагт бялхтал нь хийсэн цөцгий асгарах шахан цэлэлзэнэ. Түүний гялгар гадаргуу дээр шинээр гэрлэгсдийн нэр товойлгон сийлжээ. Амтлаг боовны зүйлийг Иветоос захиалан ирүүлсэн хүн бэлджээ. Тэр хүн энэ нутагт анх ирсэн учир нэр бузарлахгүйг их хичээжээ. Уран барилгын хэлбэр оруулан бэлдсэн амтлагийн зүйлийг хараад хүмүүс магтан ярилцах ажээ. 

	Амтлагийн зүйлээс бүрдсэн уран барилгын доод тал нь хатуу хөх цаасаар хийсэн дөрвөлжин сүм байв. Тэр сүм тулгуур баганатай, үүд хаалгатай. Сүмийг тойруулан хөшөө босгож алтадсан цаасан оддоор чимжээ. Хоёрдугаар давхар нь дуган хэлбэртэй савой маягийн холимог боов, түүнийг тойрсон намхандуу ханан бэхлэлтийг чихэрлэсэн жимс, үзэм, бүйлс, жүржээр босгожээ. Түүний бүр оройд асга хадны завсар чанамал жимсэн нуур үзэгдэнэ. Нуурын дотор самрын ясан онгоц хөвж, ногоон зүлэг дээр хайрын тэнгэрийн өчүүхэн дүрс, амьд сарнай цэцгийн завсар шоколад хөндлөвч дээр савлуурдан хөдөлж харагдах ажээ. 

	Үдэш болтол ууж идлээ. Суусаар байж ядарсан хүмүүс босож хашаан дотуур зугаалах буюу тоглож наадаад буцаж ирээд суудлаа эзэлдэг байв. Төгсөх үед олонх нь хурхирч байв. Кофе цай өгөхөд бүгд сэргэж дуу дуулцгааж, дараа нь эрэгтэйчүүд хүч тамир шалган хүндийг өргөж тэнхээтэйгээ үзүүлэх гэж тэрэг мөрөн дээр тавих гэж оролдоно. Ширээний ард суусан эрэгтэйчүүд шалиг завхай үг хэлэн дэргэдээ байгаа эмэгтэйг тэврэн үнсэнэ. Явах боллоо. Хүчит тэжээл идсэн морьд хөллүүлэхгүй тургин цовхчиж угз татаад эзний гарт дийлдэхгүйг хичээнэ. Эздийн зарим нь хараал тавьж байхад зарим нэг нь инээд алдан ноцолдоно. Шөнө турш сарны гэрэлд морь пижигнэн давхиж замын тоос босгоход эмэгтэйчүүд газрын урууд айн сандарч цонхоор толгой цухуйлган сарваганаж жолоо чангаана. Явалгүй Бертод үлдсэн хүмүүс шөнөжин архидаж, хүүхэд багачууд нь лангуун дор унтав. 

	Сүйт хүүхэн эцгээсээ элдвийн элэг доог яриа гаргуулахгүй байлгахыг хүсжээ. Гэтэл хуримын бэлэгт өгөхөөр хоёр чулуун дэгдээ загас авч ирсэн загасны худалдаачин, садны нэг хүн цоожны нүх рүү ус цацаж эхэлсэнд аав Руо хармагцаа хажууд нь очиж, хүргэн хүү өндөр тушаалын дээгүүр албаны хүн учир дэргэд нь дэглэмгүй байж болохгүй хэмээн ятгахыг оролдов. Тэгтэл садны хүн авсаар үгэнд нь эс оров. Руо эцэг биеэ тоосон байна гэж дотроо бодсон тэр хүн хажуу тийш болж хэсэг зочид дээр очлоо. Тэдгээр зочдод санамсаргүй ууж идэх юм сайн хүртээгүй учир муу санаж, хоосон ясыг усанд угааж хоосорч гүйцэх болтугай гэж хорлонт ерөөл тавьцгааж байжээ. 

	Эх хатагтай Бовари өдөржин үг дуугүй байв. Хатагтай бэрийн гоёлын хувцас болон хуримын ёслолын талаар ер хүн зөвлөж яриагүй өнгөрчээ. Үүнээс болж эх хатагтай Бовари эрт яваад өгчээ. Харин нөхөр, нь үлдэж Сен Виктороос янжуур авхуулан татаж, үүр цайтал тамхи баагиулж, хавьтсанаа хольж хутган идэж ууж байсан учир бусад нь маш сонирхож тэрнээс болоод тэрээр цугларагсдын дунд хүндтэй хүнд тооцогдох болжээ. 

	Угийн уран цэцэн үггүй Шарль хурим найрын үед ч олныг хөгжөөж чадахгүй байлаа. Зочид хурим эхлэхээс аваад найрын үг ерөөл хэлж ёслох, баяр хүргэх, ёжлох болгонд Шарль тохирсон хариу өгч чадахгүй сандарч байв. 

	Шарль өглөө болоход шал ондоо хүн болсон байв. Дорой номхон юм шиг байдал нь өөрчлөгдөж, хөдөлгөөнтэй хөнгөн гавшгай болсон мэт байв. Олон таван үгтэй шооч хүмүүс ч хүртэл дуугүй болон хажуугаар өнгөрөх шинэ бэрийг хараад ам нь гацаж орхисон юм шиг гөлийж байв. Шарль ч гэсэн ичиж зовохгүй болсон байв. Эммаг эхнэрээ гэж бахдан дуудан, тохиолдсон болгоноор хүүхнээ сайхан гэж хэлүүлэх гэж мэрийж байв. Шарль эхнэрийнхээ хойноос байн байн гүйж, гараас нь хөтлөн цэцэрлэг дотуур зугаалуулна. Шарль эхнэрээ сугадаж бэлхүүсээр нь тэврэн цэцэрлэг дундуур зугаацан хажуу тийш налан бөхөлзөж, илж таалан явааг зочид алсаас харж байв. 

	Бертод буй өвчтөнөө эмчилнэ гэхээс Шарль тогтож сууж чадахгүй болсон учир хуримаас хойш хоёр хоноод эхнэрийнхээ хамт нутаг буцав. Эцэг Руо мөн хүргэн хоёроо тэргэнд суулгаж Вассонвиль хүртэл үдэж гаргаад, тэнд охиноо сүүлчийн удаа үнсээд буун хоцорч, ар тийш буцав. Зуугаад метр яваад гэдрэг эргэн харахад тэрэгний дугуй замын тоос манаруулан явааг үзэж гүнзгийгээр санаа алдав. Өнгөрсөн явдал Руогийн санаанд тодров. Хурим хийсэн, эхнэр нь анх жирэмсэн болсон зэргийг дурсан санав. Эхнэрээ ардаа сундалдаад цагаан цасан дундуур хатиргаж явахад Руо хэчнээн баяртай байсан гэж санана. Шашны баярын өмнөхөн цас ороод мөн ч сайхан байж дээ. Эхнэр нэг гараар нөхрөө бариад нөгөө гартаа сийрсэн сав бариад давхиж явахад угалзат малгайн нь бүч хийсэн амыг нь тагладаг байв. Руо эргэн харахад малгайн дороос эхнэрийн мантайсан улаан хацар цухуйж инээд алдан байжээ. Байн байн нөхрийнхөө халуун өвөрт гараа хийн дулаацуулж явжээ. Тэр цагаас хойш мөн ч уджээ. Хүү нь гуч хүрч байх ёстой байжээ. Өвгөн дахин эргэж харахад морин тэрэг далд орсон байв. Тэгэхэд өвгөний сэтгэл хоосон гэр шиг болжээ. Дарсны нөлөөнд мансууран явсан өвгөний сэтгэлд гэнэт гуниг төрж эвгүйдсэнд, сүмийн зүг яарав. Тэнд очвол дотор улам муудах магад гэж бодоод зүг өөрчлөн шууд гэрээ чиглэв. 

	Ноён Бовари эхнэртэйгээ хамт зургаан цагт Тостод ирэв. Айлын хүмүүс эмчийн шинэ авгайг нь харахаар яаран шагайв. 

	Настай зарц авгай шинэ эзэгтэйн мэнд мэдэж баяр хүргээд уучлал гуйж, хоол бэлэн болтол орон гэртэйгээ танилцан зугаацаж байхыг урьжээ. 

	
V

	Байшингийн тоосгон хаалга гудамж зам руу харсан байлаа. Хаалганы хажууд нарийхан захтай цув, хазаар, хар арьсан малгай өлгөж, шавар нь хатсан шороонд дарагдсан урт түрийтэй хоёр гутлыг буланд тавьжээ. Баруун гар талын танхимд орой үдшийн цагаар хоол унд идэж хүүрнэлдэн сууцгаадаг байжээ. Цэцгийн хэлхээ эмжээртэй хананд наадаг цаас зарим газраа ховхрон хүлхийжээ. Цонх болгоноос улаан хөвөөтэй цагаан даавуу хөшиг дүүжилсэн байна. Гиппократын толгойтой цаг зуухны тэнд гялтганана. Түүнийг зууван бүрхүүлтэй дэнгийн тавиур мөнгөн хавчаар хоёрын дунд тавьжээ. Гудмын эсрэг талын эцэст Шарлийн ажлын өрөө байна. Өрөө нь зургаан алхам өргөн. Дотроо ширээ, гурван сандал, ажлын урт, зөөлөн пүршит сандалтай, хуудас болгон нь сөхөгдөөгүй боловч хуучирч урагдахаа шахсан «Анагаах ухааны нэвтэрхий толийн» ботиуд номын гачуур модон тавиурын бүтэн зургаан давхар эгнээг эзэлжээ. Өвчтөнүүд тэнд суугаад хүлээж байхад гал тогооны өрөөнөөс хоолны үнэр ханхална. Харин гал тогооны өрөөнд байгаа хүмүүст өвчин зовлонгоо ширхэгчлэн тоочиж ханиалгаж буй өвчтөний яриа хөөрөө тод дуулддаг. Шарлийн өрөөний цаана хашаа руу харсан цонхтой хүнгүй хоосон тасалгаа бий. Тэндээс харвал морины байр, түлээний пин, зоорь үзэгдэнэ. Гонзгой төмөр, хоосон ган, тариалан цэцэрлэгийн хэрэгцээгүй болсон багаж сэлт чухам юунд хэрэгтэй нь мэдэгдэхээ байсан тоос зэвд идүүлсэн хэрэггүй зүйлс тэнд овоолоотой байна. 

	Гүйлсэн модоор хашиж ургуулсан хавчиг нарийн цэцэрлэг явсаар харгана буттай хашаанд тулжээ. Түүнээс цааш жинхэнэ тал зэлүүд нутаг. Цэцэрлэгийн дунд чулуун тавиур дээр нарны, занар цаг байна. Нохойн хошуун цэцгийн дөрвөн цоморлог ашигт ургамлыг тэгшээр хашин тойрч цэцэрлэгийн гүнд мөргөл үйлдэн буй ламын барималтай аж.

	Эмма хатагтай хоёрдугаар давхарт гарав. Нэгдүгээр тасалгаанд юу ч үгүй хоосон. Авгай нөхөр хоёрын унтлагын хоёр дахь тасалгаанд улаан бүтээлэгтэй зандан ор тавьжээ. Дунгаар чимсэн хайрцаг шүүгээн дээр тавьсан нь анхаарал татна. Гялгар цагаан туузаар боосон ягаан цэцгийн баглаатай шилэн савыг цонхны дэргэдэх тавиур дээр тавьжээ. Энэ нь анхны эхнэртээ барьсан шинэ гэрлэлтийн дурсгал цэцэг байжээ. Эммагийн харц тэр цэцэг дээр туслаа. Шарль түүнийг ажаад цэцгээ гадаа дээвэр дээр гаргаж тавив. Залуу эхнэр эд хогшлыг нь засаж тавихыг хүлээх зуур зөөлөн сандалд суугаад хуримын үеэр өгсөн цэцгийн баглаа дурсан бодохдоо хэрэв намайг гэнэт үхвэл юу болдог бол гэж бодов. 

	Эмма ирсэн өдрөөсөө гэр доторхыг өөрчилж эхэлжээ. Дэнгийн тавиураас бүрхүүлийг нь авч хаяад өрөө тасалгааг шинээр цааслан, шат шинэчлэн будаад, цэцэрлэг дэх нарны цагийг тойруулан хэдэн урт сандал тавьж цөөрмийг хэрхэн яаж усан оргилууртай, загастай болгох асуудал сонирхох болов. Нөхөр нь эхнэрээ моринд дуртайг мэдээд хоёр хүний суудалтай тохилог тэрэг худалдан авчээ. Тэр нь шинэ чийдэн, ширээр хийсэн шаврын хаалттай тул ямар ч том гоё тэрэгнээс дутахааргүй байжээ. 

	Нэг үгээр хэлэхэд Шарль эр хүний жаргалд умбаж суув. Хоёул хоол идээд оройн цагаар зугаалах, эхнэрийнхээ үсээ янзлахыг харах, эхнэрийн нь сүрлэн шляп цонхноос өлгөөтэй байх, ер нь урьд ер сайхан санагддаггүй байсан аливаа бүхэн нь гандашгүй жаргалын ундраа болдог байв. Өглөө Эмматай орон дээрээ хэвтэж байхдаа нарны туяанд эхнэрийн ягаан хацар, оройвч хэрхэн туяаран буйг ширтэн харна. Эхнэр нойрноос сэрж ядан зовхио нээж анивчиж байхыг ойрхноос ширтэхэд нүд нь харанхуйд хар, хурц гэрэлд хөхрөн олон давхар дэс дараат өнгөнөөс тогтсон мэт болоод, цаанаа нягт, гадаргууд ойртох бүрээ улам өнгө орох шиг бүлтгэнэн сэтгэлд нь тун ч сайхан бодогддог байв. Шарлийн хараа тэр нүдэнд уусна. Шарль толгойдоо алчууртай товчлоогүй цамцтайгаа тэр нүдэнд тусан харагддаг байв. Шарль босно. Эмма мөн босож цонхон дээр зогсон нөхрийнхөө явах гэж буйг ширтэнэ. Хоёр савтай цэцгийн хооронд шанаа тулан зогсоход гоолиг биеийг нөмөрсөн хувцас нь улам тод сайхан болгоно. Шарль гадаа гарч хөлөө хайрцаг дээр тавьж давируулаа хийнэ. Эмма тэртээ дээр зогсон Шарльтай ярилцан байх зуураа навч цэцгээс таслан авч нөхрийн зүг үлээн хийсгэхэд агаарт аажмаар эргэлдэн явсаар шувуу адил тойруу дугуй гарган доошлон доошилсоор босго дээр хөдлөлгүй зогсож байсан хөгшин цагаагч гүүний дэлд наалдсанаа дорогш унав. Шарль мориндоо мордоно. Эммаг зангаагаар үнсэх дүр үзүүлээд хөдлөхөд бүсгүй толгой дохин инээмсэглэж цонхоо хаан үлдэв. Төгсгөлгүй тоосон тууз татуулсан өргөн зам өтгөн ногоотой газар өндөр модод үүд гулдан гарган ургасан ойн зөргөөр явахад өглөөний нар араас халаан тунгалаг агаар хацар илбэж тун аятайхан, бас өнгөрсөн шөнийн баяр баясгаланг дурсан мансуурч бие сэтгэл туйлын тайван тэнүүн, сайхан амтат хоолны дараа санаа амар байдгийн адил хангалуун тааламжтай ажээ. 

	Шарль урьд нь жаргалтай явсан уу? Коллежийн дөрвөн өндөр хананы хооронд цоожлогдон баян чинээлэг авьяастай нөхдийнхөө дунд ганцаардаж, муу хувцастай тултираа хэлтэйдээ доромжлуулж ээж нарынхаа нууцаар идэх юм авчрахыг харж байдаг нөхдийн дунд байхдаа жаргалтай байж уу? Хожим нь эмнэлгийн сургуульд сурч, зугаа гаргахын тулд залуу ажилчин эмэгтэйтэй бүжиг хийх, хөгжим захиалан тоглуулахад өгөх мөнгөгүйдэн царай алдаж явахад жаргалтай байсан гэж үү? Дараа нь хамт хэвтэхэд мөс шиг хүйтэн хөлтэй бэлэвсэн эмэгтэйтэй жил хоёр сар амьдарсан. Аягүй тэр байдлууд нэгэнт өнгөрчээ. Одоо насан эцэслэтлээ зүрх сэтгэлийг эзэгнэсэн зүйрлэшгүй ганган бүсгүйтэй амьдрах болжээ. Эхнэрийн торгон тэрлэгийн хормойноос ондоо илүү ертөнц байсангүй. Эхнэртээ хайргүй байгаа нь энэ юм биш биз гэж өөрөө өөрийгөө зэмлэнэ. Эхнэрээс хөндийрвөл дахин харах хүслэн нь бадарна. Шарль гэртээ яаран буцаж зүрх цохилон шатаар гүйнэ. Эмма өрөөндөө нүүр гараа янзалж байхад Шарль чив чимээгүй араас нь очоод ар нуруунд нь үнсэхэд цочин дуу алддаг байв. 

	Үс, сам, бөлзөгт нь гар хүрэхгүй байж ер чаддаггүй байв. Эхнэрийн хацрыг шовхийтэл дуутай үнсэж байснаа хурууны үзүүрээс мөрийг нь хүртэл үнсэхэд хүүхэн инээмсэглэн үл мэдэг ярвалзаж, эрхлэн ирэх хүүхдийг түлхэх адил эвтэйхэн цааш болгоно. 

	Хурим хийх хүртэл Эмма үнэхээр нөхөртөө хайртай гэж боддог байв. Тэр хайраас үүсэн гарвал зохих жаргал байх ёстой бөгөөтөл тэр нь байсангүй. Миний боддог буруу байжээ. Эмма гэмших болов. Гэвч ном уншихад байнга тохиолддог «цэнгэл, мөрөөдөл, сэтгэлийн зугаа» гэх зэргийн үгийн үнэн утгыг амьдралтай холбон ойлгохыг хичээсээр байв. 

	Эмма бага насандаа «Поль Виргини хоёр» гэдэг зохиол уншаад хулсан овоохой, негр Доминго, Фидель нэртэй нохой, ялангуяа дуганы оройноос өндөр модноос жимс түүж өгөх буюу гартаа шувууны үүр бариад элсэн дотуур хөл нүцгэн өөрийн зүг гүйн ирж болох хөөрхөн жаал хүүгийн зөөлөн аашны тухай марталгүй дурсан бодож явдаг байлаа. 

	Эмма арван гурван нас хүрэхэд эцэг нь өөрийн биеэр түүнийг хот оруулж сүмд суулгав. Эмма эцгийн хамт Сен-Жервэ хорооны нэгэн буудалд буув. Ноёхой дө Ля Валлерийн намтрыг харуулсан зураг бүхий тавагт хоол идэв. Хутга сэрээнд сийчүүлсэн бичээсэнд шашин, сэтгэлийн баялаг болон ардын чимэглэлийг өргөмжлөн магтжээ. 

	Сүмд шинэхэн очоод байхдаа ер уйтгарладаггүй байв. Буянт гэлэнмаа нарын дунд орсоор тэднийг даган дуган хэсүүчлэн урт нарийн гудамж дамжин мөргөлийн газар нэвтэрдэг байв. Эмма завсарлагаар бага тоглодог, шүтлэгийн гол зааврыг сайн ойлгодог, тийм ч учраас хамба ламд тулгарсан хүнд асуултад хариу өгөхөд байнга тусалдаг байжээ. Ангийн хайр халамжаас гаралгүй, зэсэн загалмай малгайтай цонхигор царайт эмэгтэйчүүдийн дунд суудаг байсан Эмма, сүм дуганы судар номын үнэр, рашааны сэрүүн, зулын гэрлээс аажмаар уйдах болов. Хурлын үеэр ном уншиж мөргөл үйлдэхийн оронд номоо сөхөж, шашны ёс суртахуун агуулсан хөх хүрээтэй зураг харна. Эмма өвчтэй хонь, шөвгөр суманд шивүүлсэн христийн зүрх, загалмайдаа дарагдан унаж буй хөөрхий Есүс бурханд хайртай байв. Эмма нэгэн өдөр буян үйлдэж юу ч идэхгүй байхаар шийджээ. Харин ямаршуу буян үйлдье дээ гэж их боджээ. 

	Хуралд очиж явахдаа Эмма олон янзын нүгэл сэдэж, аль болох удаан харанхуйд сөхрөн сууж наманчлах, ламын шивнэхийг чагнан, гар салаавчлан бурхны өмнө толгой бөхийлгөн зогсох арга хайдаг байжээ. Хурал номын уншлагад ч нэг бус удаа гардаг хар хүү, гэрлэгсэд дээд тэнгэрээс заяах хань мөнхийн гэр бүл ер бусын сэтгэгдэл төрүүлдэг байв. 

	Оройн уншлагын өмнө шашны ном заадаг байв. Долоо хоногтоо бурхны түүхийн хэсгээс буюу хамба Фрейсинугийн «Сургаалаас» ням гарагт «Христианы сүнс» зэргийг хэсэглэн уншдаг. Газар тэнгэрийн цуурайттал хариу болгон үглэх сүрт гуниглалын намуухан дууг Эмма хэчнээн анхааралтай сонсдог байсан гэж санана! Хэрэв Эмма бaгa насаа аль нэгэн хотын зах зээлийн мухлагийн хажуугийн өрөөнд өнгөрөөсөн аваас уран зохиолчдын зурагласан ер бусын байгалийг хараад хачин гайхах сан билээ. Гэвч тэрээр тосгоныг сайн мэддэг, малын дуу, сүү таргийн амт, сэндчих анжсыг анддаггүй байв. Эмма нам тайван ахуйд дассан болохоор ёр бусын адал явдалд дурладаг. Хөөсрөн шуугьж байгаа далай, хэрэм балгасны дороос цухуйсан өвс ногоонд Эмма дуртай ажээ. Долгионгүй далай, ерийн байдлаар ургаж буй ногоо сэтгэлийг нь хөдөлгөдөггүй байжээ. 

	Эмма өөртөө ашигтай гэсэн болгоныг анхаарч үздэг, өөрийн нь сэтгэлийн шаардлагыг эс хангагч бүхнийг ашиггүй зүйл хэмээн няцаадаг байлаа. Байгалийн үзэмжид татагдахаас өмнө дотоод сэтгэхүйн догдлолд уярах нь олонтоо. 

	Сар болгон тэр сүмд настай авгай ирж долоо хоногийн хугацаагаар оёдлын газар ажил хийдэг байв. Хувьсгалын үед нэрвэгдсэн нурсан язгууртан гэр бүлийн нэг байсан тул хамба ламын ивээлд орсон тэр авгай сүмд эмэгтэй гэлэнмаа нартай хамт хоол идэж, буцаж ажилдаа ортлоо тэдэнтэй цуг суун хэсэг зуур дэмий яриа дэлгэдэг байв. Гэлэнмаа нар тэр эмэгтэйгээс сонин зүйл сонсохоор гүйж очдог байв. Тэр оёдолч эмэгтэй өнгөрсөн зууны үеийн янаг амрагийн дууг цээжээр мэддэг бөгөөд учиг хороохын хамт аяархан аялж байдаг байлаа. Оёдолчин авгай элдвийн түүх, сонин үйл явдал дурсан ярихаас гадна хотоор явж хүн болгоны ажил бүтээж, энгэрийн халаасанд байнга авч явдаг уран зохиолын номоос ахлах ангийн охидод өгч уншуулдаг, өөрөө ч гэсэн зав чөлөө гарвал тохиолдсон номоо дор нь уншдаг байв. Тэр эмэгтэйн номд дан ганц дурлалын тухай, сэтгэлт хоёрын адал явдал, хөөгдөн зугтаж яваад хүнгүй газар бахардан унаж байгаа бүсгүй, буудал болгонд алагдаж байгаа улаач, чадал чинээгээр нь довтолгож буй морь, зэрлэг шигүү ой, сэтгэлийн түгшүүр, уй гашуудал ус нулимс, хайрын үнсэлт, сарны туяанд үзэгдэх завь, гургалдайн жиргэх дуу, арслан шиг зоригтой хурга шиг номхон баатар эрс, буянт эх шиг зөөлөн ааштай, дээд зэргийн ганган хувцастай, наян настан адил уярамтгай эр олонтоо гардаг байв. Арван таван настай Эмма бүтэн зургаан сарын турш хуучин ном судрын тоосонд дарагдаж явжээ. Нэлээд хожуу нь Вальтер Скоттын зохиолоос эртний түүх олж уншаад хөдөө айлын овоохой, баяр ёслол явагддаг танхим, бадарчны тухай мөрөөдөх болов. Эмма хуучин орд харшид орж, цагийг, урт нөмрөг хөдрөөд, цонхны чулуун тавцанг тохойлдон шанаа тулж гадагш тонгойн дөрвөлжин өндөр дуганы оройгоос, цагаан малгайтай, хар морьтой залуу давхин явааг ажин байдаг эмэгтэй шиг амьдран суух хүслэнд оров. Эмма тэр үед Мари Стюартыг тахин шүтэж, алдаршсан буюу аз жаргалгүй болсон эмэгтэйчүүдийг хүндэтгэж үздэг байв. Жан д’Арк, Элоиза Агнесса Сорель, ганган эмэгтэй Ферроньер, Клеманс Изор зэрэг хүмүүс харанхуй тэнгэрийн дотуур харвах од мэт түүхийн хуудсан дотроос тодрон үзэгдэхээс гадна гүн харанхуйн дунд хоорондоо ямар ч холбоогүй, царсны дор зогсоо Гэгээн Луй, үхэж буй Баярд, XI Луй хааны харгислал, Варфоломейн шөнийн зарим хэсгээс, Беарицийн малгай, XIV Луй хааныг магтан дүрсэлсэн зураг бүхий тавгууд Эммагийн санаанаас гардаггүй байв. 

	Хөгжмийн хичээл дээр Эмма зөвхөн алтан далавчтай жижиг лха тэнгэр бурхан, эх дагина, далайн булан тохой завьчны тухай уяхан дуу дуулдаг байв. Уян зөөлөн үг, утга төгс ая, гэм хоргүй амьтдын дүр Эммагийн сэтгэлийг үнэхээр хөдөлгөдөг байв. Эммагийн нөхөд нь дурсгалд авсан үзэмжит сайхан номоос сүмд авчирч өгдөг байв. Тэр номуудыг нууж далд хадгалан амьтан хүний зав чөлөөнд сэм уншдаг ажээ. Алтадсан зөөлөн номын хавтсанд гар хүрмэгц Эммагийн дотор уяран доороо хан вангуудын нэр бүхий шүлгийг шагшран уншдаг байв. 

	Амнаас гарах амьсгаанд номын нимгэн цаас үлээгдэн босоод аажмаар дэлгэгдэхийг харсан Эммагийн зүрх тогтож ядан догдолдог аж. Нимгэн цаасан дээр цонхны цаана байгаа богино дээлтэй залуу эр, бүсэндээ түрийвчтэй, цагаан дээлтэй хөөрхөн охиныг тэврэн байх буюу эсхүл цагаан цайвар үстэй дугариг сүрлэн малгайтай англи охид гялалзсан том нүдээр ширтэн буй зураг харагддаг байв. Тэдгээр англи охидын зарим нэг нь цэцэрлэг дундуур яваа тэргэн дотор налан хэвтжээ. Тэр тэргийг богино цагаан өмдтэй хоёр жижиг хүүхэд залан явахаас гадна хажууд нь анч нохой соотолзон явна. Ондоо нэгэн охин хажуудаа задалсан захидал тавиад гэдийн сууж хагас нээлттэй хар хөшигтэй цонхны цаанаас сарыг ажин байх ажээ. Гэнэн хонгор охид хацар дээгүүрээ нулимс бөмбөрүүлэн төмөр торны завсраар ойн хөх тагтааг энхрийлэн байх ажээ. Эсхүл толгой налан нарийхан шөвгөр хуруугаар цэцгийн дэлбээ зулгааж байна. Бүжигчин бүсгүйд тэврүүлсэн асрын дор суугаа урт гаанст хаан, гачуур, баруун талд бap зүүн талд арслан, наахна нь татар сүм, өмнөхөн нь Эртний Ромын балгас хана даган хэвтээ тэмээ, эд бүхнийг цэвэрлэн шүүрдсэн зэрлэг ойгоор тойруулж усанд туссан нарны хурц гэрэл, хун шувууг тэр нуурын туяанд тусган зурсан нь сонин ажээ. 

	Холын цэцэрлэгийн зүгээс арай чамай сонсогдох тэрэгний чимээ чагнан, орны толгой дээр байгаа бүрхүүлт чийдэнгийн гэрэлд хэвтээ Эммагийн ухаанд өмнөх зургаар харуулсан байгалийн аливаа үзэгдэл ээлж дараалан үзэгддэг байлаа.

	Эмма эхийгээ нас барсны дараа анхандаа их л уйлдаг байв. Эмма талийгаач эхийнхээ үсийг хадгалах гуу захиалан хийлгээд дараа нь амьдралын тухай аливаа уй гашуудалт бодлоор дүүрсэн захидал бичиж Берто руу аавдаа илгээж, тэр захидалдаа хожим намайг нас барахад эхтэй минь хамт оршуулаарай гэж гуйсан байв. Энэ захидал авсан аав охиноо өвдсөн гэж ойлгоод бушуухан очиж барааг нь харахаар явжээ. Нэг л хэвийн байдаг уйтгарт амьдралд анхны ийм донсолгоо цочрол гарсныг Эмма, ахуйд тустай, ухаан хөгжихөд нэмэртэй хэрэг болсон гэж үзжээ. Ламартины яруу найргийн шууд нөлөөнд орсон Эмма нууран дундах ятга, хун шувууны дуу, навч унах тэнгэрт байгаа дагинас, талын дундах бурхан тэнгэрийн дуу хоолой бүхнийг анхааран чагнах болжээ. Эмма эд бүхнээс уйдсан боловч биеэ өөд татан сэтгэлээ сэргээхийг төдий л хичээсэнгүй, анхандаа заншсанаараа, дараа нь гөжүүн зандаа автагдан цааш нь үргэлжлэн уйтгарласан боловч яваандаа өөрийн мэдэлгүй уйтгар нь бүрэн арилж нүүрний үрчлээнээс илүү уйтгарт унаагүй байна гэж санаа амарчээ. 

	Эмма чухам юунд авьяастай болохыг эхнээс нь тун сайн ойлгосон гэлэнмаа нар одоо болоход ноёхой Руо тэдний хэлсэн үгийг тоохоо байж байгааг мэдээд багагүй гайхах боллоо. Гэлэнмаа нар Эмма хэрхэн ном сурч, аж төрж буйг тогтмол ажиж, нүглээс хэрхэн зайлс гэж явах тухай сургахад охин хэлсэн болгонд үг дуугүй итгэж мөргөл хурлыг таслахгүй явж, нүгэл буян хоёрыг яаж ялгах, буруутныг жигшиж, буянтныг тонилгох талаар тоо томшгүй зөвлөгөө өгөх зэргээр ятгасаар байж номхон ноолуулдаг морь шиг болгосон учир хүн юм эс хэлбэл юу ч ойлгохгүй байх хазаар нь мултраад унахлаар зогсчихдог морь адил болов. Уг нь Эмма юм түргэн ойлгодог сэтгэхдээ сайн, сүмийн доторх цэцэгт их дуртай хөгжмийн романс дуу, номын доторх сэтгэл догдолгох зүйлд дуртай хатуу чанд байхыг дургүйцэн, үзлэг сэтгэлд нь огт тохирдоггүй мухар сохроор захирагдах үзлийг жигшин үздэг байв. Эцэг нь Эммаг сүмээс аваад явахад хэн ч харамссангүй тэр ч байтугай сүүлийн үед Эмма дэргэдэх лам нараа төдий л хүндэтгэхгүй явах болсон гэж хамба лам хэлжээ. 

	Эмма анхандаа гэртээ ирчхээд зарц нарыг захиран ажил хийлгэж байснаа удсангүй хөдөө тосгоноос уйдав. Сүмдээ сууж байх минь яалаа гэж харамсах боллоо. Шарль анх удаа Бертод ирж байх үес Эмма амьдрал ахуйгаас цөхөрч, аливаа зовлонг даахгүй болсон хүн гэж өөртөө итгэж байжээ. 

	Шарлийг харсан Эмма сэтгэлийн хөдөлгөөнд орж шинийг мөрөөдөх болсноос гадна ер бусын сайхан тэнгэрийн туяан дотуур элэн халин нисэгч тэр нэгэн жаргал нь жигүүртэн шувуу шиг ниссээр жинхэнэ ёсны нь хань болохоор ирлээ гэж итгэхэд хүрчээ. Тэртээ дээрээс хүссээр ирсэн тайван энэ axуй амьдрал зол жаргал нь болох ёстой байжээ гэдэгт Эмма итгэж чадахгүй байв.

	Амьдралын хамгийн сайхан үе буюу гэрлэсний анхны сардаа байгаа юм шигээр Эмма боддог байв. Гэрлэлтийн анхны сарын амтыг үзье гэвэл гоё нэртэй шинэ нутагт очиж сэтгэлийн мөрөөдлийг хангалтай билээ. Морин тэрэгний хөх торгон хөшигний цаана сууж, хэц уулыг бэллэн явж, улаачийн дуулах дуу, ямаан сүргийн хонхны жингэнэх чимээ, усны хүрхрээ хүнгэнэн уул хаданд цуурайтан буйг сонсох нь зөв биз ээ! Нар жаргахын өмнө голын эрэг дээр сууж нимбэгийн модны үнэр үнэртэн, үдэш орой болоход зуслангийн байшингийн гадаа хоёулхнаа гар гараасаа барилцан сууж одон ертөнцийг ажин ирээдүйгээ сэтгэн мөрөөдөн байх юутай сонин байх сан билээ дээ! Заяа жаргалтай амьдрахаар төрдөг нутаг орон ч бий, нэг газрын хөрсөнд сайн ургадаг мөртөө нөгөө нутгийн хөрсөнд огт идээшдэггүй ургамал ч бас байдаг байна шүү гэж Эмма боддог байв. Швейцарын ямар нэг байшингийн тагтны хашлага тохойлдон зогсох буюу шотландын буудалд уйтгар гунигаа нуун, урт ар хормойтой хар хилэн дээлтэй, зөөлөн гуталтай, гурвалжин малгайтай, хээн эмжээрт нударгатай дээлтэй нөхөртэйгөө хоёулхан зогсож байх минь яалаа гэж Эмма боддог байлаа! 

	Эмма сэтгэлдээ бодогдож байгааг ямар нэг хүнд хэлэх хүсэлтэй ч байсан байж болох юм. Гэтэл үүл шиг өөрчлөгддөг салхи шиг хурдлан өнгөрдөг ер бусын тэрхүү түгшүүрийг яаж тайлбарлах юм бэ? Эммад түүнийгээ илчлэх үг, шалтгаан, зориг ч хүрдэггүй байлаа. 

	Хэрэв Шарль өчүүхэн анхаарал тавьж, Эммагийн сэтгэлд юу болж буйг тааварласан шинж үзүүлбэл Эммагийн сэтгэлийн үг, жимсний модыг сэгсчихэд боловсорсон үр нь тасран унахын адил амархан хөвөрмөөр байсан ажээ. Гэтэл Эммагийн бодол дотроо бөөгнөрөн хуралдаж, авгай нөхөр хоёрын ахуй улам ойртох тутам тэр нь лавширч, гадагш гарах боломжоо олж ядан түгжигдэж байжээ. Үүнээс болж эмэгтэйн бие сэтгэл Шарлиас хөндийрөх тийшээ ханджээ. 

	Шарлиас ердийн хувцас хунарын тухай бусдыг дуурайн ярьсан үг уйтгартай, сэтгэл зүрх хөдөлгөх уран санаа үгүй, Шарль юманд сонирхол муутай, Руаны театрт нэг ч орж үзсэнгүй. Парисын жүжигчдийг үзэх дургүй гэж Шарль ярьжээ. Шарль усанд сэлж чаддаггүй, сэлэм эзэмших, буу буудах авьяасгүй, түүгээр ч барахгүй нэгэн удаа романд гарсан морь унах тухай өгүүлбэрийн утгыг Эммад тайлбарлаж өгөх гээд чадалгүй хөглөжээ. 

	Эрэгтэй хүн бүхнийг мэдэж, нэр хүндээ хамгаалан эмэгтэй хүний сэтгэл сэргээн амьдралын бүх бэрхшээлийг сэнхрүүлж амьдрал ахуйн аливаа нууцтай танилцуулж байх ёстой юу? Шарль Эммаг юунд ч сургадаггүйгээр үл барам өөрөө ч юм мэдэхийг хичээдэггүй хүсэл мөрөөдөл нь хязгаарлагдмал хүн байв. Эмма жаргалтай эхнэр шүү гэж тэр дотроо бодож явдаг бол Шарлийн дэндүү тайван, хэтэрхий сэтгэл хангалуун байдал зөвхөн эхнэртэйгээ жаргаж байгаа байдал нь Эммад эвгүй санагддаг байв. 

	Эмма заримдаа зураг зурах үед Шарль түүний ар талд зогсоод эхнэр нь цаасан дээр хэрхэн бөхийж зурж байгаа зүйлээ сайн харахын тулд нүдээ анивчин эсхүл талх бөөрөнхийлөн байгааг нь харах маш дуртай. Эмма төгөлдөр хуур дарж, хуруу нь яралзан хөдлөх нь Шарлийн сэтгэлийг улам ч хөдөлгөнө. Эммагийн итгэл бүрэн төгсөөр хөгжимдөж, хуруу нь төгөлдөр хуур хөгжимд хүрэхгүй газаргүй. Эммагийн дарж буй хөгжмийн чимээ тосгоны захад онгорхой цонхоор цуурайтан сонсогдоход замаар яваа гартаа цаас барьсан толгой нүцгэн бичээч дороо зогсож чагнадаг ч удаатай. 

	Үүнээс гадна Эмма гэр ахуйн ажилд сайн. Бие үзүүлсний хөлс нэхэмжлэх бичгийг өвчтөн нарт туйлын ойлгомжтой зохиож илгээнэ. Ням гарагт таних ямар нэг хүн гэрт нь зочлон ирэхэд Эмма хамгийн амттай хоол хийж, амтлагийн зүйлийг жимсний мөчир түшүүлэн цац маягаар өрөөд, жимсний чанамлыг заавал дийз дээр хийж өгүүлдгээс гадна амтлагийн дараа ам угаах ус хийх цорготой гүц худалдан авах сан гэж ярьж суудаг байв. Эммагийн энэ ажилсаг байдал орон нутаг даяар Шарлийн нэр хүндийг улам нэмэгдүүллээ. 

	Сайн эхнэртэй болсондоо бахархах сэтгэл Шарльд төрж өөрөө өөрийгөө эрхэмд үзэх болов. Өөрийн нь хүсэлтээр эхнэр нь зурсан хоёр зургийг өргөн жаазанд хийгээд, урт ногоон оосроор тасалгаандаа дүүжлээд, зочдодоо бахархалтайгаар үзүүлдэг байв. Үйл сайтай хүний урлан хийсэн гоё шаахай хөлдөө углаад босгон дээрээ сууж байгааг уншлага мөргөлд очоод буцаж яваа хүн болгон хардаг байлаа. 

	Шарль өвчтөнийг үзэж байгаад ихэнхдээ арван цагт заримдаа шөнө дунд буцаж ирнэ. Босгоо алхаад л хоол байна уу гэж асуухад нь хэрэв зарц эмэгтэй унтсан байвал Эмма өөрөө хоол бэлдэж өгнө. Шарль тавтай сууж хооллохын тулд хувцсаа тайлж тавина. Шарль өнөөдөр хэнийг үзсэн, аль тосгоноор орж хэнд ямар эм бичсэн зэргээ тоочин яриад шарсан мах, бяслагийг ховдоглон идэж, алимаас гоочлоод шилтэй усыг дуустал уугаад өрөөндөө ормогц гэдрэг хэвтээд хурхирч гардаг байв. 

	Шарль унтахынхаа өмнө толгой дээрээ тоорцог байнга тавьдаг зуршилтай учир тоорцог дээр нь торгон алчуур үл тогтоно. Дэрний бүрхүүл нэвтэлсэн цагаан өд үстэй нь ороолдон өглөө болоход үс нь нүд рүү нь унжчихсан, өрвөгөр амьтан босдог байв. Шарль өвөл зунгүй хуниастай өндөр түрийтэй эгц монтгор хамартай гутал өмсөн явна. Хөдөө газар ийм гутал зохимжтой байдаг юм гэж тэр үргэлж хэлдэг ажээ. 

	Шарлийн нямбай нарийн явдлыг эх нь ямагт сайшаадаг байв. Нөхөртэйгөө маргаж муудвал эх нь хүү дээрээ урьдын адил хүрээд ирнэ. Гэвч хатагтай эх Бовари бэрээ төдийлөн дотночлон үздэггүй ажээ. Эмма юмыг гамгүй хэрэглэнэ, тэгээд баян айлтай адил тэднээс дутуугүй чихэр, түлээ, гэрэл зарж, хорин таван удаа хоол унд буцалгахад хүрмээр нүүрсийг өдөр болгон шатаагаад байна гэж эх Бовари бодно. Эммаг хувцас хунараа авдар саванд хийх ажилд сургаж, ямар махыг сайнд тооцох вэ гэдгийг бас заана. Эмма хадам эхийн үгийг хүлээж авдаг байв. Гэсэн ч хатагтай Бовари сэтгэл ханасангүй. Өдөржингөө «ээж ээ», «охин минь ээ» гэлцэн хадам эх бэр хоёр шүд зуун хүйтнээр ярилцана. Тэр хоёрын аль алин нь эелдэг зөөлөн харилцахыг хичээвч чухамдаа хоолой нь чичгэнэн хүйтэн зэвүүнээр ярилцана. Хатагтай Дюбюкийг амьд ахуй үед Бовари авгай өөрийгөө хүүгийнхээ ер зүрх нь гэж бодож явдаг байлаа. Гэтэл Эммад өгсөн Шарлийн хайр дурлал нь түүнийг өөр хүн болгон хувиргаж, урьд өмнө нь зүй ёсоор эх хүндээ хандуулж байсан дотно сэтгэлийг нь хөндийрүүлэн улам ч хүйтэн болгож байгаа юм шиг хатагтай эх Боварид нэгэн үе бодогддог байв. Чингэхлээр хатагтай эх Бовари хүүгийнхээ аз жаргалыг хөндлөнгөөс нь ажиж суухдаа, үгүйрэн хоосорсон баян, урьд өмнө нь эзэмшилд нь байгаад алдагдсан орд харшаа гудамжны нөгөө булангаас гуньхралтайгаар ажиглан, эзэгнэн орсон үл таних этгээдүүдийг ширтэн харж байгаатай адилтган үзэж болохоор байв. Эх Бовари өнгөрсөн амьдралаа дурсан ярихын дашрамд өөрөө хэрхэн, хэчнээн ихээр зовж зүдэрч явснаа бэр Эммагийн ийнхүү анхаарал халамжгүй цэвдэг хүйтэн сэтгэлтэй зүйрлэн Шарльд ойлгуулахыг хичээж, эцэст нь эхнэрээ тэгтлээ туйлын ихээр хайрлан хүндлэхийн хэрэггүй гэдгийг хүүдээ сануулан хэлжээ. 

	Шарль юу гэж хариулахаа ч мэддэггүй байлаа. Шарль эхээ ч гүн ихээр хүндэтгэхийн хамт эхнэрээ ч туйлын ихээр хайрладаг байлаа. Эхийн хэлдэг, хууль шиг зөв боловч эхнэр Эммаг зэмлэх үндэсгүй гэж Шарль бодов. Шарль эхээ яваад өгсний дараа сургаж хэлсэн үгнээс нь нэг хоёрыг дурсан ярих гэхэд Эмма үг хэлүүлэлгүй эсэргүүцэж, зөв юм юу ч байхгүй, өвчтэй хүн шиг юм хэлэв гэж зэмлэжээ. 

	Ханилсан нөхөртөө л хайртай байх нь зөв гэдэгт Эмма итгэж янаг амрагийн тухай цээжээр мэддэг өөрийн шүлгийг сарны гэрэлд цэцэрлэгийн дотор суугаад нөхөртөө бүгдийг уншиж уйтгартай дуу санаа алдан аялахад, Эммагийн сэтгэл ямагт тайвширч санаа амардаг боловч Шарлийн сэтгэл уярч өөрчлөгдсөн зүйлгүй өнгөрнө. 

	Тэгмэгц Эмма оволзон булгилах зүрхнийхээ очийг барьж ядан, өөрөө чухам юу хүсэн мөрөөдөж байгаагаа ч үл ойлгон тэвчин яддаг байв. Халуун сэтгэлийн хайр илчээр янаглаж амраглахыг Шарль огтхон ч мэддэггүй юм байна гэдгийг Эмма бүрэн ухаарав. Шарль эхнэрээ тодорхой нэгэн цагт л орондоо таалан энхрийлдэг нэг л хэвшмэл сэрэл бодолтой хүн ажээ. Энэ нь нэг төрлийн хоол идэж байгаад, урьдаас бэлтгэсэн амтлагийг хэрэглэдэгтэй адил буюу.

	Докторт уушгины өвчнөө эмчлүүлсэн модчин, хатагтай Боварид хурдан гөлөг бэлэглэжээ. Эмма тэр гөлгийг дагуулан зугаалж, нэг л янзын цэцэрлэг, шороо тоост зам харалгүй, гэрээс холдон хэдэн мөч ч ганцаараа байхыг боддог байв. 

	Эмма явсаар Банвилийн шугуй хүрэв. Энд тал руу ташуу харсан тармаг байшин сууц, өвс ургамлаар дүүрсэн гуу жалга тохиолдох ажээ. 

	Сүүлчийн удаа энд ирснээс хойш өөрчлөгдөж хувирсан зүйл байна уу, үгүй юу гэдгийг Эмма анхааран харав. Цөм хуучнаараа бөгөөд өвс ногоо, том хадыг тойрсон халгай, зэвэрч үжирсэн төмөр түгжээтэй гурван цонх өөд асан ургасан хаг өвсийг харсан Эммагийн хараа нэг зүйлээс нөгөөд дамжин шилжих нь дагуулан яваа гөлөг талбай тойрон харайж элдэв хорхой, эрээн эрвээхэй хөөж, замын хажуугийн буудайны захын хурган засааг хазаж хэмлэн гүйхтэй адил ажээ. Гэлээ, ч Эммагийн бодлоос нэгэн зүйл салахгүй байв. Эмма нугын хөвөөнд сууж, барьж явсан шүхрээр хажуугийн ногоог нудчин

	— Бурхан минь! Би юунд хүний эхнэр болов хэмээн дахин давтан хэлэв. 

	Эмма өөрөөсөө асууна. Амьдралын явцад өөр нэгэн хүнтэй дайралдаж болохгүй байсан уу? Өөр хүнтэй амьдрал холбож, амь зуувал юм чухам ямар шүү байх байсан бол гэдгийг Эмма ухаандаа төсөөлөх гэж оролдлоо. Хүн болгон Шарльтай адил байх ёсгүй дээ. Тэр дайралдах хүн маань ухаантай, үзэмжтэй, боловсон хүмүүжилтэй, дур татмаар хүн ч байсан байж болох юм. Сүмд цуг байсан үеийн охид маань лав тийм сайн хүмүүстэй ханилсан байх аа. Тэдний амьдрал ямар байгаа бол оо? Хотын гудамжны шуугиан, үзэгчдийн танхимын үймээн, бүжиг наадмын сайханд тэдний сэтгэл баясан хөгжиж яваа даа. Гэтэл энэ эмэгтэйн амьдрал түүнийг хойд зүг харсан сүүдэр талын цонхтой дээврийн доорх нүхэн хонгилд хорьж алаг зүрхийг нь аалзны шүлс мэт хэрэн бүрхжээ. Шагнал гардуулах үед цэцгийн баглаа авахаар тайз дээр гарч явснаа Эмма дурсан санав. Урт гэзэгтэй, цагаан тэрлэгтэй, гоёлын гуталтай Эмма, тэр цагт шагнал аваад байр луугаа буцаад ирж явахад тун хөөрхөн охин гэлцэн хажуугийн эрэгтэйчүүд өхөөрдөн магтаж байсан ажээ. Хашаан дотор байсан тэргэнд суугаад хөдлөхөд үеийн охид нь сайн явахыг ерөөн гар даллаж цонхоор шагайж үдээд хөгжмийн багш нь хийлээ барьж нахилзан хүндэлж байжээ. Тэр сайхан бүхэн хаашаа далд ор оо вэ? Эртний энэ явдал эргэж тохиолдохоос өнгөр өө юү? 

	Жалийг өвдөг дээрээ тавьсан Эмма түүний шомбогор урт толгойг илэн таалж

	— Эзнээ үнсэн өхөөрд дөө! Эргэлзэж зовох юм чамд огт алга байна шүү дээ гэж хэллээ. 

	Шомбойн суугаад эвшээн яваа гөлөгний гунигт хоёр нүдийг хараад Эмма зовлонд учирсан хүнийг тайтгаруулах адил түүнийг саатуулж явна гэж өөрөө өөртөө чангаар хэлэв. 

	Байн байн тэнгисийн зүгээс үлээх салхи нь Ко нутгийн талыг дайран давст амьсгалаа алсын талаар түгээж байв. Хулс газар шүргэх шахан ганхаж найгана, дэрс бутны орой ийш тийш найган нэг жигд шуугина. Эмма алчуураа мөрөн дээгүүрээ тавиад, явахаар босов. 

	Цэцэрлэгт шугуйгаар явахад модны навчны ногоон өнгө суусан өдрийн гэрэл туссан зөөлөн гөлгөр хаг хөл дор нужигнан дуугарч байв. Нар жаргаж, мөчрийн хоорондуур улаан өнгийн тэнгэр цухуйв. Шулуун шугамаар тарьсан модны жигд мөчир шаргал өнгөнд улайран харагдана. Эмма айж Жалийг дуудан дагуулаад Тостын замаар түргэн түргэн алхалж гэртээ харимагц түшлэгт зөөлөн сандал дээр суугаад, оройжингоо юу ч ярихгүй суув. 

	Гэтэл есдүгээр сарын эцсээр ер бусын явдал амьдралд тохиолдов Вобьессарт байгаа ноён Андервильегийнд хүрэлцэн очих урилгыг Эмма хүлээн авчээ. 

	Сэргээн сэлбэлтийн үед төрийн нарийн бичгийн дарга явсан ноён Андервилье эдүгээ дахин төрийн хэрэгт идэвхтэй зүтгэхээр шийдвэрлэн депутатын танхимд нэрээ дэвшүүлэх ажлыг нэлээд урьдаас бэлтгэж эхэлжээ. Өвөл нь энэ хүн ядуучуудыг тэтгэж дэмжих ажлыг хийж, Ерөнхий Зөвлөлд анхаарал татам үг хэлж, орон нутагтаа шинэ зам тавиулах шаардлага тавьжээ. Зуны ид халуунаар түүний хоолойд шарх үүсэн зовоосныг Шарль дорхон нь мэс заслаар эмчлэн эдгээжээ. Мэс засал хийсний үнэ төлөхөөр мөн орой Тостод ирсэн Захирагч тэр эмчийн цэцэрлэгт гайхамшигт интоор байна гэж мэдээлжээ. Вобьессартад интоор муу ургадаг байсан цаг. Андервилье тэдний интоороос хэдэн мөчир гуйж аваад хариу талархал илэрхийлэн далимд нь бие бялдар сайхантай, мэнд ус мэдэх нь хүртэл хөдөөгийн хүнээс ялгаатай Эммаг олж харжээ. Тэрээр залуу гэрлэгсдийг урих нь нэр сүрд хор болохгүй, бусад хүмүүсийн сэтгэлд эвгүй юм төрүүлэхгүй гэж үзээд ийнхүү урьсан ажээ. 

	Нэгэн лхагва гарагийн өдрийн гурван цагийн үед ноён, хатагтай Бовари нар тэргэндээ суугаад Вобьессарт орохоор явлаа. Ардаа том авдар ачиж, малгай өлгөдөг том ширэн хайрцаг дээр нь хийжээ. Шарль хөлийнхөө завсар цаасан сав хавчуулан суужээ. 

	Тэд явсаар, харанхуй болж цэцэрлэг доторх замыг гэрэлтүүлэхээр дэн асаасан үеэр хашаанд орж ирэв.

	
VI 

	Италийн уран барилгыг дуурайлгаж шинэ маягаар барьсан урагш товойсон хоёр жигүүртэй, гурван хаалгатай шилтгээний өмнөх өргөн талын өндөр модны хоорондуур үхэр сүрэг бэлчин идээшилнэ. Шороо асгасан тахир замаар адил бус хэмжээний навчтай багсгар сайхан родедендрон, мэлрэг, улаагана ургажээ. Жижиг гүүрний доогуур гол урсаж, баруун зүүн талын хойд толгодыг түшүүлэн барьсан сүрлэн дээвэрт барилгууд нугын дунд будан нэвтлэн сүүмэлзээд, ар талд нь хуучин харшийн ор дээр хоёр эгнээ сараалж, морины байр ногоонд хучигдан харагдана. 

	Шарлийн тэрэг дунд хаалганд тулан зогсов. Зарц нар гүйлдэн ирж гэрийн эзэн ноён угтан авч, докторын авгайд гараа сунган өгч мэндлээд, үүдний өрөөнд оруулав. 

	Үүдний өрөөний шал гантиг, дээвэр маш өндөр учир алхаж гишгэх, үг ярихад сүмд орсон мэт цуурайтна. Мурийж тахийгаагүй шув шулуун шат эгц дээш гарснаас гадна цэцэрлэг өөд харсан цонхтой гудамж явсаар биллиардын өрөөнд хүрсэн ажээ Үүдний өрөөний босго алхмагц ясан бөмбөгийн мөргөлдөх чимээ сонсогдох ажээ. Зочдын байранд орохын тулд Эмма биллиардын өрөөг дамжин өнгөрөх зуураа өндөр захтай, одон тэмдэг зүүсэн хувцастай хээнцэр маягийн эрэгтэйчүүд гартаа мод барин инээмсэглэн зогсоцгоож байхыг олж харав. Өргөн алтан хүрээтэй хөргийн дээр хараар бичсэн үгсийг Эмма уншвал «Жан-Антуанд Андервильод Ивербонвиль бол Вобьессарын гүн, Френейн барон байгаад Кутрын тулалдаанд 1587 оны 10 дугаар сарын 20-нд алагджээ» гэж бичигдсэний гадна өөр нэг газарт «Жан-Антуан-Анри Гид Андервилье дө ля Вобьессар бол Францын адмирал, Сэн-Мишелийн одонт дайчин яваад 1692 оны 5 дугаар сарын 29-нд Уг-Сэн-Ваастын дайны үед шархдаад Вобьессард 1693 оны нэгдүгээр сарын 23-нд таалал төгсөв» гэжээ. Гэрэл биллиардын ногоон цэмбэ дээр тусаж тасалгаанд бүдэг харанхуй болсон учир цааш нь юу гэж бичсэнийг олж уншихад бэрх байв. Хана дагуу өлгөсөн зургуудад бүдэг туяа тусгасан энэ гэрэл будгийн хагархайгаас эрс нугаран гялтганахад том алтан хүрээтэй шулуун өнцөгтийн энд тэнд зарим зүйл бусдаас арай тод харагдана. Бүдэг магнай, эгц ширтсэн нүд, мөр бүрхсэн багсгар үс, хээ угалз гэх зэргийн зүйл сүүмэлзэнэ. 

	Эзэн гүн зочдыг хүлээн авах өрөөний хаалгыг онгойлголоо. Гүнгийн эхнэр босож Эммаг угтан ирж дагуулан аваачаад зөөлөн сандал дээр хамт зэрэгцэн суугаад Эмматай аль эртний танил мэт элэгсэг дотноор ярилцаж эхлэв. Энэ эмэгтэй дөчөөд настай, сайхан тэгш мөртэй, бүргэд хамартай бусдаас тод дуутай, хүрэн бор үсээ ар тийш нь буулгаж гурвалжлуулан гөрсөн ажээ. Хажууд нь өндөр түшлэгтэй сандал дээр залуухан шаргал охин суужээ. Зуухны хажууд цэцэг барин сууцгаасан эрэгтэйчүүд, эмэгтэйчүүдийг зугаацуулж харагдав. 

	Долоон цагт хоол өгч эхлэв. Ихэнх нь эрэгтэйчүүд учир тэд үүдний өрөөнд сууцгааж, эмэгтэйчүүд гэрийн эзэн, эзэгтэй хоёрын хамт хоолны өрөөнд сууцгаасан ажээ. Эммаг хоолны өрөөнд ормогц өнгө бүрийн цэцэг, үзэмжит хийцтэй дотуур хувцасны үнэр, шарсан мах, хоолны үнэртэй холилдон хамаг биеийг нь цочоов. Мөнгөн хавхаг дээр тавиатай лаа сүүмэлзэн асаж, гэрэлд нь болор сав гялтганан харагдана. Ширээний адгаас эхэнд тултал савтай цэцгүүд тавьжээ. Өргөн хүрээтэй тавагт жигд дөрвөлжин эвхсэн алчуур дээр гонзгойвтор талх тавьсан байна. Улаан хавчуурын үзүүр тавгийн амсраас гадагш илүү гарсан үзэгдэнэ. Сийрсэн саванд том том жимс хийж, тоодгийн махыг өдтэй нь тавьжээ. Ширээн дээр уур савсана. Торгон оймстой богино өмдтэй, цагаан зангиатай ахлах зөөгч, шүүгч шиг ихэмсэг зантай үйлчилж зочдын хоорондуур огтлон бэлдсэн хоолыг барин явж зочдын авъя гэсэн хэсгийг тэр дорхон нь халбагадаж тавагт нь хийнэ. Гуулин бүстэй өндөр зуухны дэргэд зогсож байгаа эмэгтэй хүн олон хүнтэй өрөөг гөлийн ширтэнэ. 

	Зарим эмэгтэйчүүд бээлийгээ аяганд хийгээгүй байгааг Бовари авгай ажжээ. 

	Эмэгтэйчүүдийн дунд хамгийн хүндэт байранд нэг өвгөн сууна. Хүүхэд шиг хүзүүндээ алчуур уяулсан тэр өвгөн дүүрэн хоолтой тавгаас бөхийн хоол идэхэд уруулыг нь дагаад шүүс дусална. Улаан нүдэлсэн өвгөний ар тал руу унжсан гэзгийг хар туузаар ороожээ. Энэ нь эзэн гүнгийн хадам эцэг байлаа. Лавердьерийн хуучин гүн агсан энэ өвгөн, гүн Артуатай хамтран Водрейль орж дө Конфлан ноёнтой анд цуг явдаг байжээ. Энэ өвгөн ноён дө Куанийн дараа ноён дө Лозены бинехен хатан хаан Марии— Антуанеттийн зугаа гаргагч байсан гэлцдэг ажээ. Энэ өвгөн маргаан дэгдээж, буудалцаанд оролцож, мөрийтэй тоглож, эмэгтэйчүүдийг уруу татаад зугаалж, мөнгө зоосоор бахархаж, гэр орноо айлган сүрдүүлэх зэргээр тухайн цагтаа шуугиулж явсан эр ажээ. Өвгөний сандлын ард зарц зогсоод хоолны нэрийг чихэнд нь бөхийн хашхичиж хэлэхэд өвгөн идэх дуртай зүйлээ гараараа чичлэн зааж, амандаа ямар нэгэн зүйлийг бувтнан өгүүлнэ. Омголтсон уруултай энэ өвгөн Эммагийн анхаарлыг арга буюу татжээ. Эмма энэ өвгөнийг ер бусын лут хүн гэж бодсон бололтой. Энэ өвгөн хааны орд харшид орж, хатан хаадтай хамт нэг орон дээр унтаж байж шүү дээ! 

	Хөргөсөн шампань дарсыг хундаганд хийлээ. Эмма хүйтэн шампань дарс амталмагц хамаг бие нь арзасхийв. Эмма насандаа анар чулуу, хан боргоцой жимсийг үзээгүй явжээ. Элсэн чихэр хүртэл ер бусын зөөлөн цагаан нунтаг юм шиг үзэгджээ. 

	Хоолны дараа эмэгтэйчүүд бүжиг наадамд оролцохын өмнө хувцсаа солихоор өрөө болгоноор тарлаа. Эмма хувцас хунараа жүжигчин хүнээс дутуугүйгээр нарийн бэлдэж иржээ. Үсчний зөвлөснөөр үсээ самнаад орон дээр дэлгэж тавьсан нэвсгэр тэрлэгээ өмслөө. Шарлийн өмд бэлхүүсээр нь барьж, багадсан ажээ. 

	— Бүжиг хийхэд саад болох нь ээ! гэж Шарль хэлэв. 

	— Бүжиг хийнэ гэв үү, гэж Эмма давтан асуулаа. 

	— Тийм ээ! 

	— Галзуураа юу чи! Амьтны доог бололгүй сууж бай. Эмч хүнд түүнээс дээр юм байхгүй гэж Эмма хэлэв. 

	Шарль дуугарсангүй. Эмма хувцсаа солихыг хүлээх зуур Шарль нааш цааш холхиж явна. 

	Хоёр лааны завсар толинд биеэ харж байгаа Эммаг Шарль араас нь ажлаа. Эммагийн хар нүд улам ч хар болсон шиг. Чих рүү унжсан үс нь туяа татна, хиймэл гэзгийг хээтэй даруулгаар даруулжээ. Өнгө зохисон хувцас биеийн сайхныг ширтэн байсан Шарль эхнэрийнхээ дал мөрийг үнсэхээр завдахад 

	— Битгий ноол оо! Хувцас үрчийчихнэ гэж Эмма хэлэв. 

	Тэртээ дор хийл эгшиглэн бүрээ дуугарахад Эмма яарч бараг гүйх шахан шатаар доош буулаа. 

	Кадриль бүжиг эхлэхэд зочид тасралтгүй цуварсаар ирцгээж зай завсар муутай болов. Эмма яг хаалганы дэргэд сандал дээр суув. 

	Бүжиг түр дууссаны дараа тасалгааны голд зөвхөн хүүрнэн ярилцаж байгаа хэсэг эрэгтэйчүүд, том тавиуртай юм барьцгаасан зарц нар л байгаа харагдана. Сууж байгаа эмэгтэйчүүд дэвүүр гарган дэвж, ялдамхан инээлдэцгээж цэцгийн баглаагаар нүүрээ таглан элдэв янзыг үзүүлнэ. Тэд хумсны нь орыг гартал бариухан таарсан цагаан бээлийтэй гараараа алталсан жижиг шилтэй үнэртний зүйлсийг барин, байн байн түрхэж сууна. Угалзат эмжээр алмаасан ээмэг, зүүлт бүхий бугуйвч зэрэг үнэт эдлэл бөнжгөнөн цээж дээр гялбан, нүцгэн гар дээр шажигнан дуугарна. Урдаас хойш нь тэгшлэн самнасан үсээ духан дээрээ бөөгнөрүүлэн засаад цэцэг навч хэлбэртэй даруулга, мэлрэг, анар, хөх цэцгэн чимэглэлээр гоёжээ. Улаан малгайтай эхчүүд ихэмсэг зантайгаар ногдсон байрандаа сууцгаана. 

	Эрэгтэй хүн ойртон ирж хурууны нь үзүүрээс барин авч бүжиглэгчдийн эгнээнд орж, зэрэгцэн зогсоход Эммагийн зүрх догдлов. Удалгүй Эммагийн догдолсон сэтгэл тайвширч хөгжмийн аяар дайвалзан, хүзүүгээ хөдөлгөн танхим дундуур гулсан бүжив. Хийлийн аянд уярсан Эммагийн уруул дээр инээмсэглэл тодорч хөгжмийн дуу намдахад сая түүний инээмсэглэх дуун чихнээ сонсогдоно. Бусад хөгжмийн дуу намдаж, хийл хөгжим гоцлон тоглох үеэр хөзөр тоглодог ширээний цэмбэн дээр алтан зоос асгарах чимээ тодхон сонсогдоно. Гэнэт хөгжмийн дуу дахин нирхийхэд хөл нийлүүлэн цөм бүжиглэж дээлийн хормой дэрвэн хийсээд, гарын xypyу барилцан тавилцан байх бөгөөд нүдний харц доош хандсанаа дахин дээшилж эгц, өмнөөсөө ширтэлцэх ажээ. 

	Хорин таваас дөчөөд насны арван тав орчим эрэгтэйчүүд бүжиглэн буй хүмүүстэй нэгдэн нийлэх буюу хаалган дээр хүүрнэн байгаа хүмүүст ойртож, нас, гадна байдал, хувцсаараа биш угсаа овгоороо бусдаас ялгаран үзэгдэх ажээ. 

	Хамгийн нарийн цэмбээр эсгэж оёсон хувцас нь тэдэнд онцгой зохисноос гадна шанаа дээр буржийлган нугалсан үсийг хамгийн дээд чанарын тосоор тосолжээ. Тэдний эрүүл энх царай, нямбай хийсэн нарийн хоолыг цэмцгэр маягаар зооглож буй байдал, шаазан аяга сав, гялгар будагтай үнэт гэрийн хэрэглэл, өнгөт дээл хувцас эд бүхнээс үзэхэд тэд чинээлэг ангийн төлөөлөгчид мөн. Зангиагаа сулхан зүүсэн тэд, дээгүүр зангаар хүзүүгээ эргүүлэн, орчин тойрноо ажна. Урт дээл нь үзэмж тохирсон захтай. Хээ шагласан алчуурт үнэртэн шингээж уруулаа арчина. Нас нь дээр гарсан боловч царай залуу. Өсөж байгаа хүмүүс нь ухаан сууж буй төлөвтэй. Тайван тэнүүн байдал шингэсэн харцтай тэдний зөөлөн зан, хөдөлгөөний цаана зүй бусын хатуу зан авир шингэжээ. Тэд сайн угсааны морь унан хэсүүчилж биеэ худалдсан эмэгтэйчүүдээр зугаа цэнгэлээ гаргаж явдаг нь тэдний ихэмсэг хиймэл хөдөлгөөний цаана далдлагдан нуугджээ. 

	Эммагаас гурван алхмын зайд зогсож байгаа цэнхэр хувцастай залуу хүзүүндээ сувдан чимэг зүүсэн зэвхий цагаан эмэгтэй Итали орны тухай ярилцах нь сонсогдоно. Тэд Пьер гэгээний сүм, Тиволь, Везуви, Кастелламмаре, Касино сүмүүдийн багана, дуганууд сарны гэрэлд хэрхэн үзэсгэлэнтэй туяаран харагддагийг шагшран магтана. Нөгөө талд нь байгаа олны ярилцах яриаг Эмма сонсовч, үл ойлгогдоно. Өнгөрсөн долоо хоногт Англид очоод Мисс Арабелл, Ромул хоёрыг дийлж, хоёр мянган луйр (төгрөг) хожсоноо ярьж байгаа залууг зочид тойрон зогсжээ. Нэг хүн уралдааны морь таргалаад байна яана даа гэж үглэхэд нөгөө нь морины нь нэрийг буруу бичсэн хэвлэлийн газрыг хараан зүхнэ. 

	Танхимд улам бүр бүгчим болж дэнгийн гэрэл бүдгэрч эхлэв. Хэсэг хүмүүс биллиардын өрөө рүү зүглэв. Нэгэн зарц сандал дээр гараад цонхыг хага цохиход гарсан шилний чимээгээр хатагтай Бовари эргэн харвал цэцэрлэг дунд хэсэг тариачид зогсож байгаа нь гэрэлтэн харагдав. Энэ үед хатагтай Боварийн санаанд эцэг Берто нь бодогдлоо. Эцгийн нь ферм, сүүдэрт цөөрөм, эцэг нь алимын модны дор зогсож Эмма өөрөө зоориноос сүүний өрөм авч байгаа зэрэг нь нүдэнд нь харагдах шиг болов. Гэтэл өнөөдөр болоход саяхан болтол санаанд нь тодхон байсан тэр өнгөрсөн амьдрал нь мартагдаж, би тийм амьдралыг туулж өнгөрүүлсэн гэж үү дээ хэмээн Эмма эргэлзэн бодох болов. Эмма хэдийгээр өөрөө энэ бүжиг наадамд оролцож байгаа боловч сэтгэл нь цаанаа л эвгүй. Бүжигт наадмын цаана аанай л уйтгар гунигт амьдрал хэвээр ажээ. Эмма зүүн гартаа алталсан хүрээтэй жижиг тавагтай мөхөөлдөс барин, энэ тэрийг ажиглан аажимхан идэж суув. 

	Гэтэл зэргэлдээ нь сууж байсан нэгэн эмэгтэй дэвүүрээ унагаалаа. Энэ үеэр бүжиглэгчдийн дотроос нэг эрэгтэй хүн хажуугаар нь өнгөрөхөд тэр эмэгтэй

	— Газар унасан дэвүүрийг минь та аваад өгнө үү гэв. Тэр ноён дэвүүрийг авч өгөхөөр бөхийнгүүт гараа сунгахад нөгөө эмэгтэй гурвалжлан эвхсэн нэгэн цагаан юмыг малгай дотор нь шидэхийг Эмма олж харлаа. Ноён дэвүүрийг газраас авч эмэгтэйд хүндэтгэсэн байдлаар өгөхөд эмэгтэй толгой дохин хариу талархал илэрхийлээд цэцгийн баглаагаар нүүрээ таглан сууна. Испани, рейн дарс их их хэмжээгээр ууж, хавчны шөл, бүйлсний сүүний шөл, трафальгар чүнз, олон төрлийн хүйтэн махан зууш ханатлаа идэж ууцгаасны дараа зочид уван цуван явж эхлэв. Хөшиг татаад шагайвал дэнгийн гэрэл сүүдгэнэн улсууд явж байгаа нь харагдав. Урт сандал дээр хүн цөөрлөө. Зарим нэг нь хөзөр тоглосоор л байв. Хөгжимчид чилсэн хуруугаа долооцгооно. Шарль хаалга түшээд зүүрмэглэж суугаа харагдана. 

	Өглөөний гурван цагт тариачин бүжиг эхэллээ. Эмма эргэнцэх бүжиг хийж чаддаггүй ажээ. Авгай нөхөр д’Андервильегээс эхлээд бүгд эргэнцэх бүжиг хийв. Шилтгээнд ирсэн зочдоос дөнгөж арван хоёр хүн бүжгийн заалд үлджээ. 

	Цээж нь гарсан задгай хантаазтай, нийтэд «гүн» гэж нэршигдсэн нэгэн залуу, хатагтай Боварид дөхөж очоод зовох зүйлгүй, би аваад явъя, сайхан бүжиглэж чаддаг болно гэж хэлээд хоёр дахь удаагаа урив. 

	Тэр хоёр эхлээд аяархан намуун бүжиж байснаа дараа нь хурдлав. Эрчлэн хурдалж эргэлдэн бүжиглэхийн аясаар тэднийг тойроод дэн, хэрэглэл, шал дээвэр эд бүгд сэнс мэт эргэлдэх ажээ. Хаалганы дэргэдүүр гарахад Эммагийн дээлийн хормой эрэгтэйн өвдгийг ороон хийснэ. Бүжиглэх хурдны аясаар тэдний өвдөг харилцан шүргэлцэхийн үест эрэгтэй нь эмэгтэйн дээрээс доош харахад эмэгтэй нь хараагаа дээшлүүлэн эрэгтэйг ширтэн ажна. Эмэгтэйн толгой дүйрч эргэн түр зогсоод тэд дахин бүжиглэж эхлэв. Гүн бүжгийн хурдыг улам ихэсгэн, Эммаг өөртөө улам ойртуулан татсаар тасалгааны нөгөө буланд аваачихад амьсгаадаж ядарсан Эмма газар унахаа шахан хоромхон зуур гүнгийн цээжинд толгойгоо түшин зогсов. Дараа Эммагийн толгой эргэх нь намдахад гүн түүнийг байранд нь хүргэж ирэв. Эмма гэдрэгээ саван хана түшин налаад гараараа нүдээ таглан суув. 

	Эмма нүдээ дахин нээхэд зочдын өрөөний голд сууж байгаа эмэгтэйн өмнө гурван эрэгтэй өвдөг сөхрөн суугаа харагдав. Эмэгтэй нь нөгөө гүнийг сонгон авмагц хийл хөгжим дахин эгшиглэв. 

	Бүгд тэр хоёрыг ширтэв. Гүн тэр эмэгтэй хоёр нэг үе ойртон нэг үе холдон бүжиглэнэ. Эмэгтэй их биеэ эгц чиг, хараа үл мэдэг доошилсон байхад бүжиж буй эрэгтэйн нуруу чиг, хараа дээгүүр тохой дугаригласан хэвээр. Тэр эмэгтэй бүжиглэх нь үнэхээр бахдалтай! Тэд удаан бүжиглэснээс бусад бүжиглэгсэд цөм ядарцгаав. 

	Зочид, дараа нь хэдэн минут ярьж хөөрөлдөөд салах ёс гүйцэтгэн сайхан нойрсохыг ерөөн тарлаа. 

	Шарль хөдөлж ядан явна. Хөл зөрөхөө байлаа гэнэ. Таван цагийн турш хөзөр яаж тоглодгийг ширтэн зогсжээ. Гутлаа тайлахад сая санаа нь амрав бололтой. 

	Эмма ороолтоо мөрөн дээрээ тохоод, цонхоо онгойлгон шанаа тулан зогсоно. Гадаа хав харанхуй бөгөөд бороо зөөлнөөр дусална. Эмма чийглэг зөөлөн агаараар амьсгалахад сэтгэл нь сэргэх шиг. Бүжгийн хөгжим Эммагийн чихэнд сонсогдсоор байгаа бөгөөд удахгүй орхин явах баян чинээлэг, жаргалтай энэ амьдралын дунд сэтгэлээ ханатал байхын тулд унтахгүй байхыг туйлаас хичээнэ. 

	Үүр цайж эхлэхэд Эмма урьд орой нь зүс үзсэн хүмүүсийнхээ өрөө тасалгааг тааж олохын тулд шилтгээний цонхнуудыг удаанаар ажиглан зогсоно. Тэр хүмүүсийн хэрхэн амьдардгийг мэдэж, тэр амьдралын гүнд нь орж, тэр маягаар амьдрах юм сан гэдэг хүслэн Эммад яахын аргагүй төрөв. 

	Эмма бие нь хүйт даан даарахад хувцсаа тайчаад унтаж байгаа Шарлийн хажуугаар орж хэвтэв. 

	Өглөөний цайн дээр олон хүн байцгаав. Өглөөний цай арваад минут үргэлжлэв. Дарсны зүйл ер өгсөнгүйд эмч их гайхав. Ноёгтой Андервилье хоолны хог шавхруу цуглуулаад саванд хийж цөөрмийн тэнд байгаа хун шувуудад өгөөд ирсний дараа цөм өвлийн цэцэрлэгт орлоо. Тэнд тарьсан өргөст ургамлууд дээвэр өөд авиран ургажээ. Дээврээс доошоо ногоон шилбүүрүүд орооцолдоогүй унжсан харагдана. Өвлийн цэцэрлэгээс дулаан байр эх аван үргэлжилсээр яваад сууцтай нийлжээ. Хатагтай Боварийг уйтгарлуулахгүй байлгахыг хичээсэн гүн Андервилье түүнийг дагуулж морины байранд орууллаа. Сийрсэн савны хэлбэртэй тэвшний дээд талд морины нэр бичсэн шаазан самбар өлгөөтэй байна. Гүн тэр байран дундуур явж байхдаа тагнай ташин исгэрэхэд морьд цочин хөдөлж эхлэв. Адууны байрны шал зочид буудлын шал шиг гялтганана. Эргэлддэг хоёр баганаас бөөн тоног хэрэглэл дүүжлээстэй харагдана. Хананд бугуйл, ташуур, дөрөө, хазаар өлгөөтэй байна. 

	Шарль зарцдаа морь тэрэг бэлтгэ гэж хэлэв. Хайрцаг саваа үүдэн дээр авчруулж бүх юмаа хийгээд, гэрийн эзэдтэй салах ёс гүйцэтгээд, Бовари авгай нөхөр хоёр Тост руу гэртээ харихаар хөдөллөө. 

	Эмма чимээгүй сууж, тэрэгний дугуйн эргэлдэхийг ажна. Шарль захад суугаад гар сунган жолоодоход өргөн аралтай тэрэг зайлан хөдлөх бөгөөд сулхан тавьсан жолоо тоосонд дарагдан морины нуруун дээр эвхрэн явна. Ард хүлсэн чемодан холхин хөдөлж нуруунаас байнга тогших чимээ гаргана. 

	Тэд Тибурвилийн өндөрлөг дээр гартал амандаа янжуур зуусан хүмүүс хажуугаар нь хатирган зөржээ. Тэдний нэг нь нөгөө гүн мөн байх шиг Эммад санагдав. Араас нь сайтар ажиглавал хатиргаж, таварган яваа тэдний толгой шоволзохоос ондоо зүйл огтхон ч харагдсангүй. 

	Хагас бээрийн газар яваад Шарль морио зогсоож сураа бэхлэв. 

	Явахын өмнө тэргээ ажин хартал морины хөлийн тэнд ямар нэг зүйл хэвтэж байсныг бөхийн авбал тэрэгний хаалгатай адил дээрээ сүлдтэй тамхины ногоон торгон сав байв. 

	— Дотор нь хоёр тамхи үлдсэн байна. Оройн хоолны дараа татна даа гэж Шарлийн хэлэхэд

	— Чи тамхи татдаг юм уу? гэж Эммагийн асуухад

	— Зарим үед татдаг юм гэж Шарль хариулав. 

	Олзоо өвөрлөөд морио ташуурдлаа. 

	Тэднийг гэртээ ирэхэд үдийн хоол бэлэн болоогүй байлаа. Бовари хатагтай уурлаж ундууцахад Настази өөдөөс нь хэдэрлэв. 

	— Зайл эндээс! Намайг доромжилсны учир би таныг хөөж байгаа юм гэж Эмма хашхирав. 

	Үдийн хоолонд шөл, тугалын мах бэлтгэжээ. Шарль Эммагийн урдаас харан суугаад сэтгэл тайвнаар гараа арчин өгүүлсэн нь

	— Айлд зочилсноос гэртээ байсан нь илүү юм даа гэжээ. 

	Настазийн уйлах чимээ сонсогдоно. Шарль энэ хөөрхий охинд бага зэрэг дассан ажээ. Шарль эхнэрээ нас барснаас нь хойш уйтгарлан суухад нь энэ эмэгтэй зарим үдшийг хамт өнгөрөөж байжээ. Энэ эмэгтэй бол Шарлийн хамгийн эртний танил, анхны эмчлүүлэгч хүний нэг ажээ. 

	— Чи үнэхээр Настазийг хөөж байгаа юм уу? гэж Шарль асуухад

	— Тийм, хөөж байна. Би хөөх эрхгүй юм гэж үү? гэж Эмма хариулав. 

	Хоолны дараа Настази ор засаж байх хооронд тэд гал тогооны өрөөнд дулаацан сууна. Шарль тамхиа нэрлээ. Уруулаа жорвойлгож, утаа сорох бүрдээ гэдийн, минут бүр нулиман суув. 

	— Толгой чинь эргэнэ дээ гэж Эмма зэвүүцэн хэллээ. 

	Шарль тамхиа орхиод хүйтэн ус уухаар худаг руу гүйв. Эмма тамхины савыг яаравчлан авч ойрхон шүүгээнд далдлан хийв. 

	Маргааш өдөр нь өнгөрч өгдөггүй мөн ч зовжээ! Эмма цэцэрлэг дотуур нэг замаар нааш цааш сүлжин зугаалж бөөн цэцэг ногоо, гүйлсний мод, ламын баримал хөшөө зэрэг аль эртний танил зүйлсийг зогсон харлаа. Эд бүхэн нэг л эвгүй санагдав. Бүжигт наадам аль эрт өнгөрсөн явдал нэг бодогдоно. Уржигдрын өглөө өнөө орой хоёрын хооронд тун ч их ялгаатай ажээ. Вобьессарт очсоноор Эммагийн амьдрал харанхуй шөнийн аянга хад чулууг ниргэн ан цав гаргахтай адил эвдрэн гэмтжээ. Тэгэвч Эмма орчин нөхцөлтэйгөө эвлэрчээ. Эмма гоёлын бүх сайн хувцсаа эвхэж далд хийлээ. Зүймэл царсан шалны будгаас болж ул нь шарласан ганган гутлаа бас тайлжээ. Эммагийн зүрх гуталтай адил болжээ. 

	Бүжигт наадмын тухай бодож суудаг заншилтай боллоо. Эмма лхагва гараг бүр нойрноос сэрэхдээ «Би нэг... хоёр... гурван долоо хоногийн өмнө баян айлын гэрт очсон!» гэдэг байв. Яваандаа бүжигт наадамд оролцсон хүмүүсийн зүс царай, бүжгийн хөгжим хэрэгсэл, өрөө тасалгаа зэрэг нь Эммагийн санаанаас гарч замхран бүдгэрэх боловч харамсах бодол хэвээр үлджээ. 

	
VII

	Шарлийг явсан хойгуур Эмма шүүгээн дэх дотор хувцсандаа далдлан хийсэн тамхины ногоон тopгон савыг цаг ямагт гаргаж хардаг байв. 

	Эмма тэр савыг эргүүлж, тойруулан харж онгойлгоод тамхины үнэр шингэсэн дотрыг нь үнэрлэдэг байв. Ямар хүний тамхины сав бол! Лав гүнгийнх байх! Эсвэл дурлалт эмэгтэй нь бэлэглэсэн байлгүй. Гарцаагүй уран гараар оёжээ. Амьтны нүдний харцнаас далд үүнийг тэр нэгэн охин мяндсан үсээ унжуулан сууж, насан туршийнхаа авьяасыг гарган оёсон нь дамжиггүй. Шаглаас болгонд сэтгэлийн хайр шингэсэн нь лавтай. Угалз бүрд найдлага буюу дурсамж хадгалагдаж, далдын хүсэл мөрөөдөл торгон утасны сүлжилт болгонд шингэсэн биз. Тэгээд дараа нь нэгэн өглөө гүн энэ бэлгийг аваад явсан юм байлгүй. Энэ сав зуухны өргөн тавцан дээр цэцэгт сав, Помпадур маягийн цаг хоёрын хооронд тавиастай байхад тэр өрөөнд байгсад юуны тухай ярилцаж байсан бол оо? Эмма... Тостод ирсэн байдаг. Харин тэр хүн Парист очсон байдаг! Парис гэдэг ямар байдаг бол? Эмма энэ үгийг дахин давтан хэлж, сэтгэл нь ихэд хөөрч байв. Чухамдаа энэ үг чихэнд сүмийн хонхны дуу мэт хоногшиж, уруулын будгийн савны гаднах цаасанд хүртэл тэр үг шингэсэн мэт. 

	Цонхны дэргэдүүр загасчид «Майорон» дуулаад өнгөрөхөд Эмма шөнө нойрноос сэрдэг байв. Тосгоны явган замын үзүүрээс өнгөрсөн тэрэгний дугуйн чахрах чимээг чагнан байсан Эмма, «За даа, тэд маргааш Парис орно шүү дээ гэж боддог байв»

	Эмма бодолдоо тэднийг даган гүвээ давж, хонхор гаталж тосгон дайрч оддын гэрлийн дор өргөн замаар хурдалж явна. Энэ мэтчилэн юм бодон зогсоход Эммагийн хүслэн гэрээс нэлээд холдсоноо алсын харанхуйд уусан алга болдог байлаа. 

	Эмма Парис хотын зураг худалдаж аваад түүний дагуу сэтгэлдээ зугаацан явах болов. Мод ногоо тарьсан газраар явж замын уулзуур болгонд, мөн байшин бүрийн шулуун цагаан өнцгийн өмнө зогсоно. Тэгсээр явтал түүний нүд ядарч доош харвал үдшийн бүрэнхийгээр салхинд хийн дэн дүүжигнэн хөдөлж, театрын баганын өмнө морин тэрэгний хаалга гишгүүр хар гэх чимээ гарган хаагдаж онгойж байх ажээ. 

	«Хуримын бэлэг - байр» гэдэг эмэгтэйчүүдэд зориулсан сэтгүүлийг Эмма захиалан авч бичсэн болгоныг дэс дараалан уншиж ший жүжгийн анхны тоглолт, морины уралдаан, үдэшлэг наадмын тухай тэмдэглэлийг уншихаас гадна дуучдын тоглолт, шинээр нээгдсэн дэлгүүрийг бас сонирхоно. Хувцасны маяг хэрхэн өөрчлөгдөж байгааг ажиж, шилдэг оёдолчдын орших хаягийг мэдэж авдаг ба ямар гарагт Булоны ойд очдог, хэдийд Дуурийн театр ордгийг бас тогтооно. 

	Эжен Сюгийн зохиолоос гэр ахуйн эд хогшил ямар байдгийг, Бальзак, Жорж Сандын зохиолоос уйтгар, зугаа, хүсэл тачаалаа яаж гаргахыг олж уншдаг байв. Эмма хоол идэхдээ хүртэл ширээний ард ном барин сууж Шарль хоол идэж юм ярьж байхыг нь хүртэл үл хайхран ном уншсаар л байдаг болов. Ном уншихын зэрэгцээгээр залуу гүнг үргэлж дурсана. Уран зохиолын номуудад гардаг баатруудтай гүнг адилтган төсөөлж бодно. Олон зүйл бодсоор суутал онцолж бодсон юмгүй болоод шинэ бодол мөрөөдөл нэмэгдээд гарна.

	Эммагийн нүдэнд өнөөдөр Парис хязгааргүй далай мэт гялтганан гялбаж үзэгдэнэ. Их хотын үймээнт амьдрал олон хэсэг болж тодрох шиг болно. Түүний дундаас хоёр гурван зүйл Эммад үзэгдэнэ. Тэр хоёр буюу гурван хэсэг зүйл хүн төрөлхтнийг бүхэлд нь төлөөлөөд бусад юмыг далдалж байх шиг бодогдоно. Толин танхимуудын доторх алтан эмжээрт цэмбэн бүтээлэгтэй ширээний дэргэдүүр, зүймэл царсан шал дээгүүр тив бүрийн төрийн элч нар алхалж гишгэлэн явсан удаатай билээ. Тэнд төрийн ёслол, баяр цэнгэл, хуурмаг инээмсэглэлийн цаадах нууц яриа, хэрүүл маргаан бишгүйдээ болж өнгөрсөн билээ. Цаашилбал зэвхий цаасан царайтай эрхэм дээд тушаалтан ван, гүн нарын амьдралаа өнгөрүүлсэн газар нь энэ билээ. Энд хурмастын дагина мэт эмэгтэйчүүд англи хээ угалзтай дээлтэй, түгээгүй авьяаст ганган эрэгтэйчүүд адуу хариулж, зун цагт Баденд цэнгэж, дөчин нас хүрээд баян эхнэртэй сууж, шөнийн рестораны тусгай өрөөнд янз бүрийн зохиолч, жүжигчид инээлдэн шуугилдсан газар билээ. Тэр зохиолчид ер бусын сайхан зантай, авьяас төгөлдөр, ариун мөрөөдөлтэй байсан ажгуу. Тэд бүхнээс дээр гарч хөх номин тэнгэр, хөрст алтан дэлхийн хооронд аянгын үүлэнд авиран суусан нь энэхэн ертөнцөөс онцлог байдалтай байсан бус уу. Бусад юм бүхэн тодорхой байргүй, оршин тогтнож буй эсэх нь мэдэгдэхгүй ажээ. Эмма орчин ахуйтай ойртон танилцах тутам юм бодох дургүй нь хүрнэ. Эммаг тойрон хүрээлж байгаа хөдөөгийн уйтгарт байдал, харамч, шинжгүй авир, явцуу амьдрал цөм ер бусын цэвэр гэнэтийн тохиолдол мэт санагдах бөгөөд Эмма өөрийгөө тэдгээрийн идэш гэж үздэг ба энэ тохиолдлын гадна талд л гагцхүү зах хязгааргүй аз жаргал, хайр дурлал гэдэг байгаа ажээ. Хүний дотоод сэтгэлийн хөдлөл, түүний мөн чанарыг Эмма баян чинээлэг амьдралын өнгөцхөн хэсэгтэй ухаан санаандаа хольж хутган төсөөлдөг байв. Янаг дурлал гэдэг энэтхэгийн ургамал адил боловсруулсан хөрс, тусгай халууныг шаарддаг юм уу? Сарны туяанд санаа алдан, салж ядан тэврэлдэх, салах үед гар дээр дуслах нулимс, бие цогцсын халуун оргих илч, хүслэнгийн хөдлөл, намуун зөөлөн сэтгэл эд бүхэн нь мөнхийн үргэлжлэх цэнгэлтэй орд харш, торгон хөшигтэй, эрээн хивстэй өрөө тасалгаа, цэцгээр дүүрсэн цэцэрлэг, өндөр, тавцан дээр тавьсан ор, үнэт эдлэлийн өнгө чимэг, өнгө бүрийн хувцастай салшгүй холбоотой мэт Эммад санагдана. 

	Өглөө болгон ноён Боварийн морь цэвэрлэхээр өртөөчин түжигнүүлсээр ирнэ. Тэр адуучин уранхай өмдтэй, нүцгэн хөлд угласан гуталтай, ёстой л хачин хувцастай амьтан ажээ. Тэрээр ажлаа дуусгаад гэртээ харьж, маргааш өглөө болтол нүдэнд үл үзэгдэнэ. Өвчтөн үзээд ирсэн Шарль мориныхоо эмээлээ авч тавиад байранд нь оруулж уяна. Энэ үеэр зарц охин бөөн сүрэл, өвс тэвэрч авч ирээд чулуудна. 

	Уйлан уйлсаар Тостоос явсан зарц Настазийн оронд гэмгүй царайтай арван дөрвөн настай өнчин охиныг Эмма ажилд авлаа. Эмма тэр охиныг тоорцог өмсдөгийг нь болиулж, хөндлөнгийн хүнийг та хэмээн хүндлэх ёсонд сургаж, аягатай усыг таваг дээр тавьж хүнд өгөх, хаалга тогшсоны дараа орох, дотуур хувцас цагаан хэрэгслийг индүүдэж цардах, өөрийг нь хувцаслахад тусалж байх жинхэнэ зарц болгон хүмүүжүүлэх оролдлого хийлээ. Хөөгдөөд явахгүйг хичээсэн зарц юм бүхэнд үг дуугүй захирагдана. Эзэн хатагтай хоолны шүүгээний түлхүүрээ ихэнхдээ мартаад ил орхиод явдаг учир Фелисите орой бүр тэндээс жаахан ёотон авч, мөргөл хийснийхээ дараа орондоо орж түүнийг нуугдан иддэг байв. 

	Зарц охин заримдаа бүрэнхийгээр хашаанаас гарч шуудан зөөгчидтэй энэ тэрийг хүүрнэн ярилцана. Хатагтай Бовари дээд давхрынхаа өрөөнд л сууж цагийг өнгөрөөнө.

	Эмма урд энгэр нь нэлэнхийдээ задгай гэрийн халаадыг байнга өмсөх бөгөөд цээжин биеэс нь гурван алтан товчтой дотуур цамц цухуйж харагдана. Өргөн гялгар бүс бүсэлсэн Эммагийн өмссөн гутал анарын өнгөтэй, шилбэ бүрхсэн түрий нь эрээн цоохор эмжээртэй ажээ. Эмма хэдийгээр захидал бичих танил хүнгүй боловч цаас, дугтуй, үзэг, цавуу зэргийг худалдан авчээ. Эмма өглөөнөөс эхлэн авдар савны тоос арчиж нүүрээ толинд байн байн харж, ямар нэгэн ном гартаа бариад гүн бодолд автагдан өвдөг дээрээ тавьж сууна. 

	Эмма жуулчилж хэсүүчлэх буюу эсвэл сүмдээ дахин очиж суумаар хүсэл төрнө. Эммад үхмээр санагдавч Парист очиж амь зуумаар бас бодогдоно. 

	Гэтэл Шарль цасан шамарга, ус бороо дундуур гацаа тосгодын замаар морь унан зүтгүүлж явна. Шарль ферм дээр очиж шарсан өндөг гоочлоод хөлс нэвтэрч чийгтэй болсон ор дэрний хэрэглэлтэй ноололдон, өвчтөний цус ханахад нүүрэнд нь цус олгойдон наалдана. Шарль хиртэй цамцыг сөхөж өвчтөний хэржигнэсэн цээжийг чагнаж, тариачны гэрийн доторх энэ тэрийг шалгаан асууна. Ингэж яваад гэртээ ирэхэд нь орой болгон гэрт нь зуух галласан, ширээ зассан, зөөлөн эд хогшил, ганган дэгжин хувцастай үнэртний зүйлийг бие цогцостоо шингээсэн үзэсгэлэн гоо эхнэр нь угтан авдаг ажээ. Эмэгтэй хүний тэр сайхан үнэр чухам хаанаас үнэртээд байгааг ч Шарль мэддэггүй байв. Чухамдаа эхнэрийн зөөлөн цагаан арьс л Шарлийн дотуур цамцыг тийм сайхан үнэртэй болгоод байгаа юм биш гэж үү? 

	Эмма нарийн ширийн юмыг сайн мэддэгээрээ Шарлийн сэтгэлийг баясгана. Эмма эсвэл лааны тавиурт цаас шинээр хайчлан наах буюу эсвэл хувцасныхаа товч шилбийг сольж өөрчлөх буюу заримдаа зарц бүсгүйн амттайхан хийх гээд чадаагүй хоолонд сонин нэр өгөөд амталж янзлахад Шарль нэгмөсөн хомхойгоор идчихдэг ажээ. Руанд эмэгтэйчүүд эвэрт цуур оосортой цаг зүүдгийг үзээд Эмма тэдний адил цагныхаа оосрыг эвэрт цуураар сольжээ. Эмма зуухан дээрээ эхлээд цэнхэр шилэн том ваар хоёрыг тавьж дараахан нь алтан хуруувчтай зүү утасны зааны ясан хайрцгаар сольсон нь гэрийн дотор бас л нэг янзын өөрчлөлт оржээ. Шарль энэ бүхний нарийн учрыг ойлгодоггүй байсан боловч сэтгэлд нь таалалтай байдаг байв. Эд бүгдээс Шарлийн сэтгэл улам баясаж гэрийн дотоод байдал үлэмж тохилог санагддаг болов. 

	Шарлийн бие эрүүл чийрэг, царай зүс тун сайн, алдар нэрийг олж авах бололцоо нөхцөл нь бүрэн бүрдэв. Их зангүй болохоор тариачид Шарльд дотно хайртай. Шарль хүүхдийг илбэж энхрийлдэг, архи зуушны газраар ордоггүй, зан төлөв даруу, цэвэр шулуун ажээ. Ходоод, цагаан мөгөөрсний өвчнийг Шарль гарамгай түргэн эдгээдгээс гадна өвчтөнийг их эмээр ядраахгүйн тулд ихэвчлэн тайвшруулах эм өгнө. Зарим үед туулга өгөх, хөлд жин тавих, хануур хорхойгоор цус шимүүлэх арга хэрэглэнэ. Тэр мөртөө мал ханахтай адил зоригтой ханахын зэрэгцээгээр, шүдийг ширүүн гараар суга татна. 

	Анагаах ухааны шинэ сониныг дуулж, мэдлэг боловсролоо дээшлүүлж байхын тулд Шарль «Эмнэлгийн мэдээ» гэдэг шинэ сэтгүүл захиалж хоолныхоо дараа тогтмол уншиж байхаар оролдож үзжээ. Гэвч даарч хөрж яваад гэртээ ирэнгүүт хамаг бие нь дулаацаж халуун хоол идээд нам цохиулан таван минут ч бололгүй зүүрмэглэж, суугаа чигээрээ эрүүгээ хоёр гараараа тулан, үс нь лааны тавиур луу унжийн унтдаг байв. Эмма нөхрийнхөө энэ байдлыг хараад дал мөрөө хавчин гайхдаг байлаа. Шөнө ном уншилцаад чимээгүй сууж, нас сүүдэр нь жар хүрч үе мөч нь өвдөхөд, одон авч зүүгээд хоногоо бардаг тайван харчуулын нэг Эммад юунд тохиолдсонгүй билээ! Боварийнхны нэр түгж номын худалдааны дэлгүүрийн цонхон дээр үзэгдэж, хэвлэлд гарч, Франц даяар цуурайтсан байхыг Эмма хүсэн мөрөөддөг байв. Шарль хар амиа бодон өөрийгөө өмгөөлөн хамгаалах авиргүй хүн юм. Зөвлөгөө авахаар Иветээс ирсэн нэгэн эмч өвчтөний дэргэд төрөл садныхан нь байсаар байтал Шарлийг үг хэлээр доромжилжээ. Орой нь гэртээ ирээд болсон явдлыг Эммад хэлсэнд эхнэр нь тэр эмчийг харааж зүхэж, уурлаж бачимджээ. Шарль өөрөө болсон явдлыг юман чинээ бодоогүй учир эхнэрээ тайвшрахыг гуйн гувшиж, нулимс дуслуулан магнай дээр нь үнсжээ. Гэтэл Эмма ичиж улайран уурлахдаа нөхрөө цохиод авмаар санагдсан боловч сэтгэлээ тайвшруулахын тулд байшингийн хонгилд гүйн гарч цонхоо онгойлгон, цэвэр агаараар амьсгалав. 

	— Ийм хүн бас байдаг аа! Ийм хүн байх гэж дээ! гэж Эмма уруулаа хазлан шивнэв. 

	Шарлийн байр байдал нь Эммагийн дургүйг хүргэх нь улам ч ихсэв. Нас нь ахих тутамд Шарль бүдүүлэг байдлыг олонтоо гаргах болов. Амтлаг уушны үеэр Шарль, хоосон шилний бөглөөг хутгаар огтлох, хоолны дараа шүдээ хэлээрээ цэвэрлэж, дуугаргах, шөлтэй хоол идэхдээ дуу чимээ гарган сордог байв. Шарль яваандаа таргалж бүдүүрэн хацар, онигор нүд нь шанаанд дарагдсан мэт үзэгдэх ажээ. 

	Заримдаа Эмма нөхрийнхөө хантаазны цаанаас цухуйсан дотуур хувцсыг далдалж эгцэлж засах буюу хуучирч муудсан бээлий өмсөх гэж байгааг нь хараад авч хол чулуудан шиддэг байв. Эмма аанай л нэр сүрээ бодож, бачимдан бухимдахдаа л энэ мэтийн байдлыг гаргаж байна даа гэсэн бодол Шарльд төрдөг байв. Эмма заримдаа ямар нэгэн роман, шинэ жүжгийн хэсгээс буюу шинэ сонин мэдээ, сонин хэвлэлд гарсан шог өгүүлэл зэрэг уншсан зүйлээсээ Шарльд ярьж өгөхөд нь Шарль анхааралтай сонсож толгой дохин суудаг байв. Гэтэл Эммад нохойтой ярьж сэтгэлээ тайвшруулж суух нь илүү мэт ажээ. Үүгээр зогсохгүй Эмма бухимдан санаснаа цаг, түлээ модонд хүртэл хэлэхээс буцахгүй ажээ. Эмма ямар нэгэн ер бусын үйл явдал гараасай гэж хүлээнэ. Онгоц нь сүйрэлд орсон усан цэрэг шиг Эмма ганцаардмал амьдралаа харамсан ажаад алсад бүрэлзэх тэнгэрийн хаяанд цагаан дарвуул цайлалзах юу магад гэсэн байдалтай ширтэнэ. Ямар тохиолдлоор аль зүгийн салхи тэр хөлгийг хаанахын эрэгт туун аваачиж гэмтээх бол оо гэдгийг Эмма төсөөлж ядна. Тэр хөлгийг аврах завь буюу гурван дарвуулт усан онгоцны аль нэгэн нь аврах болов уу, аль эсхүл ганцаар дайвалзсаар гашуудалтайяа живэх болов уу гэдгийг Эмма үл тааварлана. Эмма өглөө босоод л өнөөдөр заавал ямар нэгэн онцгой учрал болно гэж найдаад чимээ болгоныг чагнан, босон харайгаад орчныг ажвал юм болгон аанай л хуучин хэвээрээ байгааг хараад гайхан мэлмэрнэ. Нар жаргахад Эмма үргэлжлэн уйтгарлаж, маргааш хурдан болохыг тэсэн ядан хүлээнэ. 

	Ахиад хавар боллоо. Лийрийн модод цэцэглэсэн анхны аагим халуун өдрүүд ирмэгц Эммагийн дотор бүгчимдэж цухалдана. Гүн д’Андервилье дахин Вобьессартад наадам зохиох байх гэж горьдсон Эмма долоодугаар сараас аравдугаар сар хүртэл хэчнээн долоо хоног үлдсэнийг хуруу даран тоолно. Гэтэл есдүгээр сар дуусахад урилга зарлага ч авсангүй, айлчин гийчин ч ирэлгүй өнгөрчээ. Хүлээсэн өдрүүд нь ирж, хүсэл мөрөөдөл нь талаар өнгөрч, горьдлого тасарсан боловч Эммагийн зүрх сэтгэлийг өнчрүүлэн гуньхруулсан уйтгарт өдрүүд дахин үргэлжилж эхлэв. 

	Нэг л хэвийн тоо томшгүй ямар ч сонирхолгүй уйтгарт өдрүүд ингээд л үргэлжлээд байх гэж үү? Бусад хүмүүсийн амьдрал уйтгартай гунигтай нэг янз боловч хувирч өөрчлөгдөх нь бүрэн найдвартай билээ. Зарим үед өчүүхэн төдий гэнэтийн явдал үүсэхэд юм үндэс сууриараа доргин үй түмэн өөрчлөлт гардаг ч удаатай. Гэтэл Эммад юу ч тохиолдсонгүй. Бурхан л түүнийг ийм болгожээ. Эмма ирээдүйгээ чангалан түгжсэн хаалгатай хаашаа ч гapax нүх сүвгүй харанхуй хар хонгилтой зүйрлүүлэн бодно. 

	Эмма хөгжимд дургүй боллоо. Хөгжим дараад яах юм бэ? Хэн түүнийг сонсох юм бэ? Богино ханцуйтай хилэн дээл өмсөөд төгөлдөр хуурын ард суугаад савхан цагаан хуруугаараа хөгжмийн товчийг яралзтал нь дарахад концертын танхимыг пиг дүүрэн үзэгч олон тал бүрээс нь магтан шагшрах хувь тавилан нэгэнт олдохгүйгээс хойш ингэтлээ сургуулилан оролдож суухын хэрэг байна уу? Эмма зураг зурж, оёж хатгахаа ч орхин эхэлж оролдож байсан тэр зүйлээ шүүгээндээ хийж түгжжээ. Энэ бүхэн юунд хэрэгтэй юм бэ? Оёх гэхлээр Эммагийн үстэй толгой нь арзас хийдэг болов. 

	— Бүх номыг уншиж дууссан гэж Эмма өөртөө хэлдэг болов. Эмма хайч галд улайтгахыг буюу борооны ширхэг хаялахыг цонхоор ширтэн цагийг нөхцөөдөг болов. 

	Ням гараг бүрийн орой мөргөлийн хонх дуугарахад Эммагийн сэтгэлд хэчнээн их уйтгартай байдаг гэж санана. Үргэлжлэн жингэнэх хонхны дууг Эмма үл хөдлөн чагнаж зогсоно. Илч нь муудсан нарны гэрэлд нуруу нь чилэрсэн муур байшингийн дээвэр дээгүүр мяраан гэтнэ. Өргөн замын дагуу үлээх салхины аясаар өлөн тоос бужигнан хийсгэх бөгөөд хааяа энд тэнд нохой улин хуцах сонсогдож, хонх дүнгэнэсээр чимээ нь цайрам талд замхарна. 

	Мөргөл дуусаж, хүмүүс сүмийн хаалгаар уван цувран гарна. Гутлаа арчиж цэвэрлэж өмссөн эмэгтэйчүүд, шинэ цамцтай тариачид, малгайгүй хүүхдүүд догонцон дэвхэцсээр гэрийн зүг явцгаана. Өртөө буудлын үүдэнд байнга орогнож байдаг тав зургаан хүн орой болтол нэг л янзаар тоглож сууна. 

	Тэр жилийн өвлийн хүйтнийг яана. Өглөө бүр цонхны шил цантаж хөлдөөд, бүдэг саарал өнгөтэй болж хувираад, заримдаа бүх л өдөржингөө тэр хэвээрээ үлдэнэ. Дөрвөн цаг болмогц тасалгаанд гэрэл асаах шаардлагатай болдог байна. 

	Тэнгэр сайхан байвал Эмма цэцэрлэг дотуур зугаална. Байцаан дээр унасан хяруу мөнгө адил гялтганаад навч нэвтлэн утас мэт цайлалзана. Шувуун жиргэх дуу сонсогдохгүй цөм унтарсан мэт бөгөөд, цэцэрлэгийн доторх жимсний мод сүрэл гүйлс модыг далдална. Хана даган сэрвийж ургасан усан үзмийн модыг дамжин тоо томшгүй олон нялцгай биетэн мөлхөж яваа үзэгдэнэ. 

	Хүйтэнд хөлдөж баруун хөлгүй болсон, гурвалжин малгайтай лам мөргөлийн ном уншиж яваа харагдана. Энэ бүхнийг харж зогсож байсан Эмма гэртээ гүйн орж хаалгаа түгжээд, нүүрс хутгаж байтал бие нь галын илчинд халж, уйтгар гунигт улам ч хүндээр дарагдах шиг болжээ. Эмма галын өрөөнд орж зарц эмэгтэйтэйгээ очиж зовлон жаргалаа яримаар санагдсан байвч зовоод биеэ барьжээ. 

	Хар торгон малгай өмссөн сургуулийн багш, тогтмол цагт ирж цонхны түгжээг онгойлгож, өрөөсөн ташаандаа сэлэм зүүсэн тосгоны манаач өнгөрөн явах нь харагдана. Өглөө оройн цагаар өртөөний морьдыг услахаар гурав гурваар нь эгнүүлэн цөөрмийн ус руу тууж явдаг байв. Гуанзны үүдний хонх байн байн цохилж үсчний хаягийн оронд хонх болгож үүднээс нь дүүжилсэн зэс савууд салхинд савагдан хөдөлнө. Үсчний цонх дээр хуучин маягийн зураг, шар үстэй эмэгтэйн цээжин биеийн дүрс тавиастай байна. Үсчин бас л хийх ажил, ахуй амьдрал эвдэрч доройтсон гэж гомдол гаргахаас гадна, Руан мэтийн том хотод байртай болж, үсчний газраа голын эрэг буюу театраас холгүй газар нээх мөрөөдөлтэйгөө ярина. Үс засуулах хүнгүй уйтгарлан суухын эрхээр мань үсчин, хотын захиргаанаас сүм хүрч тэндээсээ буцах зэргээр өдөржин холхино. Бовари хатагтай тэр зүг харах болгонд үсчин цагаан малгай, хувцас өмсөн сам барьсаар зорчигч болгоныг харуулдан зогсож байдаг байв. 

	Заримдаа үдэш оройн цагаар зочдын өрөөний цонхны цаанаас хар хувцастай, борлосон царайтай эрэгтэй ялдам зөөлнөөр инээмсэглэж жигд цагаан шүдээ яралзуулан зогсож байх шиг харагдана. Тэгснээ гэнэт бүжгийн хөгжим эгшиглэж алгын чинээ танхимын дунд тавьсан түшлэгт зөөлөн сандал эд хогшлын хоорондуур хуруун чинээ биетэй бүжигчид эргэлдэх нь нүдэнд үзэгдэх шиг болох бөгөөд сайтар ажиглавал ягаан хувцастай эмэгтэйчүүд, ноосон хантаазтай хөвгүүд, xap нөмрөгтэй сармагчин, богино өмдтэй харчуудын бүжиглэж, наадаж байгаа нь алтан цаасаар өнцгийг наасан толины хагархайд тусаж үзэгдэнэ. Нэгэн эрэгтэй хүн цонхны баруун зүүн талаар ажиглаж харснаа хаалганы бариулыг эргүүлнэ. Тэрээр газар нулимж, мөрийг нь даран өвтгөж байгаа баян хуур хөгжмийг өвдгөөрөө дээшлүүлэн, хөгжмөө дарж эхэлнэ. Тэгмэгц угалзат торгон ягаан хөшигний цаанаас эсвэл дур татам гунигт үргэлжилсэн ая, эсвэл хөгжөөнт түргэн бүжгийн ая холилдон солигдон сонсогдох ажээ. Гэтэл энэ аялгуут дууны ая хаа нэгэн газрын театрт эгшиглэж, түүнийг саруул уудам танхимд дуулцгааж ая дууны нь эгшигт үдэш оройн цагаар үзэсгэлэн гоё гэрэлт орд харшид бүжиглэн наадаж байгаа биз. Энэ мэтчилэн дээд давхарга дээдэс язгууртны амьдралын дуу чимээ Эммагийн чихэнд үл мэдэгдэхээр сонсогдох ажээ. Эммагийн сэтгэлд ёслолын бүжиглэл эрээлжлэн бодогдож, бодол нь сарнин бутарч, хөгжмийн аянд уярч мөрөөдөл гуниглалын аль алинд нь автагдан, тогтож ядна. Задгай мөнгө цуглуулж малгайдаа хийсэн нөгөө хүн, баян хуураа хуучин хөх таар бүрээсэнд чихээд мөрөндөө углаж цааш алхлан явах нь харагдана. Эмма тэр хөгжимчний араас ширтэн зогсоно. 

	Эммад ялангуяа үргэлж утаа уур савссан зуухтай, чахарсан хаалгатай, хөлөрсөн хана, чийг даасан шалтай доод талын хоолны өрөөнд хоол, цай идэж уух үеэр улам ч тэсвэрлэхийн аргагүй ой гутам байдаг байв. Тэнд ороход Эммад амьдралын бүх гашуун зовлонг таваг дээр тавиад өгөх шиг санагдаж үхрийн чанасан махнаас уур гарахад хамаг дургүй нь хүрдэг байв. Шарль яаралгүй идэж ууна. Эмма самар цөмөх буюу уйдаж ядаад ширээ тохойлдож суухдаа хутга барьсан гараараа нэг мэдэх нь ээ ширээний бүтээлэг зүсчихсэн суудаг ажээ.

	Эмма гэр орноо өөд татахыг болив. Хатагтай Бовари эх, хүү бэр хоёроо эргэн Тостод ирэхэд нь ийм их өөрчлөлт гарсныг хараад ихэд гайхжээ. Урьд нь биеэ нямбай цэвэрхэн apчилж явдаг Эмма, одоо бүхэл өдөртөө нүцгэн шахам явж бор цаасан оймс углаад дэнгийн ёроолд сууна. Нэгэнт угийн хөрөнгө чинээтэй айл биш болохоор, мөнгө төгрөгийг хэмнэх хэрэгтэй гэж Эмма хадам эхдээ ярьдаг болсон бөгөөд, өөрийгөө сайхан амьдарч байна аз жаргалтай байна. Тостод амьдарч байгаа минь таалагдаж байна гэж хэлжээ. Түүний амнаас огт өөр шинэ үгс сонсоод эх дуугаа хураажээ. Түүнчлэн Эмма өөрийн хадам эхийн сургамж үгийг ч хүлээж авахаа болив. Нэг удаа Бовари эх, эзэд зарц нараасаа шашныхаа ёсыг дагаж мөрдөж байхыг шаардаж байх хэрэгтэй юм гэж хэлсэнд Эмма хүйтнээр инээн эгдүүцэн дургүйцэж харсны улмаас Бовари эх тэдний хэрэгт хөндлөнгөөс оролцохыг больжээ. 

	Эммагийн зан байдал ширүүн догшин болж дур зоргоороо аашилж авирладаг болов. Эмма тусдаа хоол захиалж хийлгэчхээд түүнээсээ амсах ч үгүй өнгөрөх удаатай. Нэг өдөр дан сүү ууж байснаа дараагийн өдөр учиргүй их цай ууж суугаа харагдана. Гэрээсээ гарахгүй байхаар шийдэж нэг хэсэг сууж байснаа дараахан нь бачимдан бүгчимдэж, цонхоо онгойлгон, хөнгөн хувцас сольж өмсөх явдал олонтоо тохиолдоно. Зарц охиныг хатуу ширүүнээр харааж загнаж байснаа гэнэт бэлэг өгч айл хунараар оруулж сайхан аашилж эхэлнэ. Түүнчлэн эцэг эхийн бүдүүлэг зан авираас мах цусанд нь шингэсэн догшин ширүүн тариачин гаралтай ихэнх хүмүүсийн адил бусдын зовлонг хуваалцах нинжин сэтгэлгүй атлаа, түрийвч доторх хамаг зоосоо гуйлгачин олонд цацалж өгдөг ч явдал Эммад заримдаа тохиолдоно. 

	Хоёрдугаар сарын эцсээр эцэг Руо эмчлүүлж эдгэрсний ойг тохиолдуулан хүргэндээ цацагт хяргуул авчирч өгөөд Тостод гурван хоног зочлов. Шарль өвчтөнийг эмчлээд завгүй тул Эмма эцгийн хамт гэр сахина. Өвгөн өрөөнд тамхи баагиулж зуух руу нулиман, тариа ногоо, бяруу тугал, үнээ, шувууны тухай, орон нутгийн захиргааны тухай эх захгүй яриа дэлгэнэ. 

	Ингээд тэр нэг өдөр эцэг нь явахаар гарахад Эмма босон харайж хаалгаа хаагаад сэтгэл амсхийсэнд өөрөө ч гайхжээ. Хүн болгоныг юм бүхнийг үзэн яддагаа Эмма сүүлдээ бүр нуухаа болив. Эмма бусдын магтаж сайшаасан зүйлийг муутгаж үгүйсгэх буюу эсвэл ёс суртахуун, зүйд нийцэхгүй зүйл гэж бусдын буруутгасныг эсэргүүцэн, магтан сайшаах зэргээр этгээд маягаар харилцдаг болов. Шарль энэ бүхнийг ажин гайхахдаа яахаа ч мэдэхгүй мэлрэн сууна. 

	Энэ арчаагүй амьдрал маань ингээд л үргэлжлээд байх гэж үү? Үүнээс хэзээ ч ангижрахгүй юм гэж үү! Эмма жаргал цэнгэлтэй амьдарч байгаа эмэгтэйчүүдээс юугаараа дутсан юм бэ? Эмма, биеийн хэлбэр нь өөрөөс нь эв хавгүй, болхи бүдүүлэг язгууртан гаралтай эмэгтэйчүүдийг Вобьессартад олон ч удаа харсан билээ. Тэгээд ч Эмма энэ шударга бус ёсонд гоморхож хорсохдоо бурхан тэнгэрийг хараан зүхдэг байв. Байж ядахдаа Эмма хана түшээд уйлна. Дуу чимээтэй хөгжилтэй баясгалантай амьдрал шөнийн багт наадам, хувийн зугаа цэнгэлийг эдэлж энэ жаргалт амьдралын нууцлагдсан гол гогцоог мэдэх юм сан гэдэг хүслээр Эмма хамаг биеэ шаналган зовоох ажээ. 

	Эммагийн зүс царай хувьсан өөрчлөгдөж цайгаад, зүрх нь цохилдог болов. Шарль эхнэртээ зүрх тайвшруулах бамбайн ханд бичиж гавар тавих эмнэлэг хийлгэх зөвлөгөө өгөв. Гэтэл өөрийн төлөө санаа тавин хийж буй юм бүхэн Эммагийн дургүйг улам ч ихээр хүргэх шиг бодов. 

	Зарим өдөр Эмма учир утгагүй их зүйлийг урсган ярьж сууснаа гэнэт тэр байдал нь өөрчлөгдөн үг дуу ч гаргалгүй нэг газраа хөдлөлгүй суусан дүйнгэ хүн болж хувирна. 

	Тэгсэн үедээ Эмма үнэртэй усыг бүтэн шилээр нь гар дээрээ асгаж бага зэрэг тайвширна. 

	Тост нутгийг Эмма цаг ямагт хараан зүхдэг болсон учир Шарль эхнэрийн нь эрүүл мэндэд орон нутгийн цаг агаарын байдал ямар нэгэн хэмжээгээр нөлөөлж байна гэж бодоод улмаар өөр хотод шилжиж суух арга сүв байгаа эсэхийг үзэхээр чухалчлан шийдвэрлэжээ. 

	Үүнийг дуулмагц Эмма, турахын тулд цуу ууж эхлэн улмаар хуурайгаар ханиалган, хоол унд идэж уух дур хүсэл нь бүр алга болжээ. 

	Дөрвөн жил гаруй оршин сууж саянаас овоо тохижин, амь зуухтайгаа болоод байгаа Тост нутгийг хаяад явахад Шарльд тийм ч амаргүй байв. Өөрөөр яая гэх вэ? Цагийн аяыг дагах хэрэгтэй болов. Шарль эхнэрээ Руанд аваачиж өөрийн багш нэгэн профессорт үзүүлбэл Эммагийн мэдрэлийн ажиллагаа биш болсон учир орчин ахуйгаа солих хэрэгтэй гэж тэр профессор хэлжээ. 

	Шарль энэ тэр амьтан хүнээс асууж сурагласаар байгаад Нефшатель дүүрэгт Ионвиль-д Аббей гэдэг хот байдаг бөгөөд тэнд ажиллаж байсан польш гаралтай нэгэн эмч долоон хоногийн өмнө явсан гэдэг сургийг гаргажээ. Тэгээд Шарль тэр хотын эмийн сангийн эрхлэгчид захидал илгээж, уг хотын хүн амын тоо хэчнээн болох, өөр эмнэлгийн салбар тэр хэр зэргийн зайд оршдог хийгээд, тэнд байсан эмч аль хэр цалин авч байсан зэргийг асууж хариу захидал ирүүлэхийг хүсжээ. Санаанд тохирсон нааштай хариу авсан Шарль хэрэв Эмма сайжрахгүй бол хавар болоход тийшээ нүүхээр шийджээ. 

	Нэгэн өдөр Эмма нүүхэд бэлтгэж юмаа эмхэлж цэгцэлж байгаад хуруугаа ямар нэгэн юманд шалбалчхав. Тэр нь хуримын нь цэцгийг багласан төмөр утасны үзүүр байлаа. Тэр гүл цэцэг шороо тоосонд дарагдан шарлаж ороосон мөнгөн гялгар боолтын туузын зах урагдаж сэмэрчээ. Эмма цэцгийг авч гал руу шидвэл хатсан сүрэл мэт дорхноо дүрэлзэн шатлаа. Шатаж буй цэцэг үнс болон хувирч, нэг улаан мөчир шиг юм гүйцэд шаталгүй үлдэхэд Эмма хараа салгалгүй ширтэнэ. Цаасан цэцэг үнсэн товрог болж зэс утас атиралдаж хайлаад, цаасан цэцгийн шатаж дуусаагүй хэсэг хагас дутуу түлэгдэн, хар өнгийн эрвээхэйнүүд адил зуухан дотор эргэлдэн хуйларна. 

	Тэд Тостоос гуравдугаар сард нүүхэд Бовари хатагтай хөл хүндэрсэн байлаа.

